url: =Cihtakna & Tel Aviv: Silicon kuamthak khat piang ~ Pu Pau Za Mung :: ZOMI DAILY\nposted on 30 April 2018 at 4:01 pm Lomkholna: Article, Pauzamung\nBulphuh LST Paunak 3:3, Etkaak LST Zawhang 1:1 Cihtakna ih cihin, thadah zulhzau lo, ki phasak ki sathei lo, maizum theilo, gimlua tawllua kisa ngeilo, sumhlua baailua kisa ngeilo, cimawh genhthei lua kisa ngeilo, lungkia lungtomh theilo, thuumthuum tauutauu lo in khuisasa lo, phunphun ngei vetlo, lungduai teitai aa, mabaan khat peuhpeuh ah hokumh maan (discipline) tawh phinhcil kuhkal takaa hanciam geiigaii aa maapan na tawh khuasakna ahi hi. Lamdang khatin gen lehang, khangluite in, “Lungme thahlah,” ana cihte bang ahi hi.\nNB:- Lungme a kici in, tulai khangte in atel theikei dinguh hi. Lungme in lunggam namkhat hi’n, amel ahawih hetkei thiamthuam hi. Amul ling themhthamh in, a kihtak huai, a kihuai leh a lipkhap huai mahmah hi.Tuabek hilo lai, ihci ihsa tawh ki sukha leh, ih pumpi in thakh in ih ki khuatkhuat na hangin ih pumpi in maakhemh hamh in a lol gawp lai hi.\nKo neulai bangin ih Zogamah a diakdiakin khuano khua khempeuh inn aki cih naak leh lungme a omlohna a omkei ding hi. Adiak diakin tuuklai, anlaak laitak bangin a tampha deuh hi. An aki lak ciangin nitak vaimin tolna sa, vaimiim kungte sumhtawngah aki sunhna ah, nitak lumin mei ih suk mitzawh ciangin lungmee in bawk ahih manin aging zuaazuaa hi. Mei de in va en lehang, vai- mimkung bawkin ana phe muaa-muaa hi.\nLungme in tamlua mahmah ahih manin, khatveivei bangin zanin ih ci thaklua mahmah in ih ki khuatkhuatna in ih pumpi in ki lolgawp in ii ihmu theikei hi. Zingsang ih thawh ciangin ih zanpuan ih sinh leh, lungmee amul cilhsa in hong kiakhia liang hi. Tuabang bek hilo lai, khatveivei ankuangsung nangawn ah a sisa bangin hong laam deedaa theilai hi.\nTuabangin lungme in, a melhawih lo thiammthuamm, a etsat huai, kih taak huai, lipkhap huai, lauhuai mahmah ahih manin, ih kiangah naii ah ahong painaak leh, ih mattheih masaksak zasanbul a lehlamh in maw, singkhuah maw ahih kei leh suangtumh maw man pahin, a sihdong bek hikei, azaanpiik kpeek donghmah in suu in gawii zaan dikdek mah hihang, ih cihzawh ciangin ih nusia pan hi.\nTuazahta aa ih Zogamah lungmee aa kipan hik, khah, namsia a tam theihna ahangin, aki siangtho zawhloh luatman ahi hi. Ahi zongin, 1950-60 huam pawl dingin, DDT (namsia za) aki ci hong tungin, a hong ki kap (theh) zawh tuabang dante a bei vingveng phial hi.\nLungmee zong, thatlumh zo hihang ihcih zawhciang nangawnin, asii anaai baang nemm-namm mah tawh, hong taailai gaiigaii hi. Kawlte in, “Anaing mazuu, asuung’ mapee,” acih uh, Latin pau in, “Invictus,” hi’n, Zopau in khia lehang, “Azawh zawhkei hangin, lelh athuak nuam tuanlo,” cihte pawl ahi hi. Khuapihte papi nih zupeengnuaa ah ki kamtamin ki tawng uh hi. Asawt ciangin ki sawkin aki somhna panin ki laai uh hi. Khatpa in zo in a tungah, a lelpa in anuai ah a om laaitakin, a nuai aa a lelzaw pa in, “ Sinhpha keiveh! Sinhpha kei veh!!!,” a cihlai lai bang dante ahi hi. (Gang Kham Tual leh pa Awn Khua Lian)\nMangte motto khatah, “My head’s getting bruised, but unbowed,” acih bang ahi hi. Modern Philosopher, Charles Darwin (Evolutionism) in, “Survival for the fittest,” nana ci hi. Pasian umlo ahih manin, Creation zong a umlo pa ahi hi. Ahih hangin hihpa’ theory in thumaan thutak in sangin ka nuntak pih ahi hi. The fittest bel, aki define kik leuleu ciangin, “Being fittest is the outcome of perpetual abiding with faithfulness,” by Pau Za Mung (Yahwehism).\nCihtakna tawhlo in, ih deih nate aki ngahzo ngeikei dingaa, ngah zo mah ta lehang zong, Cihtakna mah tawhlo in, tuate na in aki mangtuan keizel ding hi. Cihtakna tawh khuasa aa a nungtate peuhmah amaa uh avang zawpek pek hi.\nCihtakna in, a suahpih a omtei hangin, a tamzaw in ki sinhna leh ki pattah na panin aki ngah ahi hi. Cihtakna ih cihin, a tawntung, khantawn aa Cihtak ding ahi hi. LST mahmah in zong, ngawngah ok ding hangaa, ih lungtang tungah gelhin, ihpai na peuhah keng kawikawi ding ci hi. Tawmvei sung leh ki neihaa cihtakna in, bangmah phattuamna ahong piazo kei ding hi.\nCihtakna in, ahoih lam leh ahoihlo lamaa Cihtakna ci’n lamnih tawh ki neithei hi. Ahoih lamin, diktatna, thuhoih thumaan lam tawh cihtakna hi’n, phattuamna ahong pia theite ahi hi. A hoihlo lamin, thuhoihlo, thu-maanlo leh phattuamna ahong pia theilo Cihtaknate ahi hi.Tu aa ih lunggulh in, ahoih lam tawh Cihtakna ahi hi.\n“Thumaanna leh Cihtakna khahsuah ngeikei inla, tuate na ngawngah okin, na lungtang tungah gelhin la, napai na peuhah keng kawikawi in. Tua hileh, Pasian’ mai leh mite mai ah maipha ngahin, na maavang ding hi”.\n“Thumaanna” ih cihin, “Aki patcil in “Thu” omaa, tua “Thu” in Pasian(Elohim) tawh na omkhawmin, tua “Thu” Pasian ahi hi. Tua hileh, Thumaanna leh Cihtakna ih cihin, Pasian bulphuh aa nuntak na hiaa, a hoihlam aa cihtakna ahi hi.\nCihtakna in, Pasian; gam leh lei; minam tung; mihingte khatleh khat kikal ahi, nupa’, nu’ pa’ leh tate; lawmta khatleh khat; Topa(boss) leh nasem pa kikal ah ki neithei hi. Tua baanah, thupha ngahte ih hihna ding, cidamna, pilna leh siamna, hauhna leh liattna, minthanna leh vaangliatnate ngahtheih na dingte tawh kisai thugui pite tungah zong, Cihtakna ki neithei hi.\nA etteh huai a thupi ih sak mikhat, minam khatte nuntaknate enphakik kik lehang, Cihtakna tawh ana khuasate mah ana hipah uh hi. Tuciangin, nuntak sau tawh nuamtak aki nuntak theihna ding aki hanciam tek hi. Tuabang aa nuntak theih na dingin, pilna, siamna, hauhna, liatna leh cidamnate, aki sampi pen ahi hi. Tuateng khempeuh Cihtakna tawh ih ngahzawh hangin, Cihtakna mah tawh ih kepsiam keizel leh, tuate khempeuh in a mawknapi taktak a hazel ding hi.\nPilna in, nuntakna dingin a deihhuai mahmah khat ahi hi. Pil mahmah in Cihtakna tawh a thuahte in, aki ciangtanh thei vetlo in, amaa avang ding hi. Ahi zongin, mikhatin pilmah mah napi in, Cihtakna aneih kei leh, ama pilna, midangte gengenloh, amah mah in zong, a noptuampih ngeikei ding hi. Apil mahmah aa Cihtakna a neilopa sangin, pillo zaw mai dingaa Cihtakna a neipa’ nuntakna in a een’huai zawpek hi.\nTuhunaa Leitung thubuaite ahuam in enpak lehang, aki patna a tamzaw in, Israelte hang ana hi gige hi. Mi citawmte ahih uh hangin, mimal kimin ah, Pasian’ thuguipi khat ahi, Cihtakna tawh khuasa in nungta tek uh ahih manin a omom, atun tunna uh ah, mi thupi leh thu a vaanpite, a bullam vive ah ana omte na hi uh hi. A mau’ thu a tellote in, a citawm na bek uh tawh enkha in, zawhthawh bawl nuam uh ahih hangin, a nuaisiah zotuan ngeikei uh hi.\nIsraelte in, atawm mahmah uh hangin, amau pumpi in gamtaang teekteek loin, midangte zatsawnna(proxy) tawh, Leitung buppi’ thu ahi, gam-ukna vai(Politics) leh neih leh lamh zeeksianmna vai(economy) te amau deihbang bangin a heekthei leh a heekzo ziauziaute na hi uh hi. Leitungaa Company lianteng a neite, scientist a minthang belbelte pawl leh mipil, misiam leh mithupi mahmah pawlte lakah Israelte ana kihel a percentage aa a tam penpente na hi hi.\nTulai Leitungah gam khangto pen ahi, Singaporete’ nuntak zia ih etpak ciangin, Cihtakna mah tawh ana khuasa aa, maa ana pangte uh nahi hi. Zingsang khauvaak ma in lamsiau(walking) in pai lehang, naupang nono, lai tan 2/3 te in a laibu haversack uh pua leelleel aa apai, bus khawlna ah ading lillleel uh ki tammuh mahmah hi. Tuabang naupang no lellelte khuasak zia panin, Singaporete’ khantohna ii a thusim pawlkhat uh ki muthei pah hi.\nHunkhat lai in, Kawlgam aa ahau penpa, Soafi in, sang laipilna neilo lua kisa in, min athuh ciangin X (akkeeng) khat kuiiziau kici hi. Tuamah bangin, Singapore aa multi- Billionaire ahi masa penpa, Hong Leong in, pilna neilo ahih manin, / (ciangkaang) khat a kuihziau bek tawh minthuh kici liang hi. Leitungaa mihau belpa, multi-Billionaire Bill Gate zong, College ah, sanglai azuih zawhloh ciangaa sangtawp ahi hi. Hihtengin, pilna sang aneih kei uh hangin, Cihtakna nei ahih manun, tu aa ciang dong atung uh ahi uh hi. Sente Billionre teng khempeuh lakah a tamzaw in degree ngahlo uh hi kici hi. Jack Ma in, degree a ngah hangin, nasep aki patin, lungme thahlah mahmah abang takpi mah ahi hi.\nTua hiaa, a pilteng bekin nungta zo dingaa, a pillote nungta zolo ding, cihbang zong ahi tuankei hi. A taktakaa a nungta dingte in, Cihtakna tawh a khuasate bek ahi hi.\nMinam kician leh minam cingtaak a utte in, gam leh lei, minam tungah Cihtakna neita uh hen. Mihawih mipha leh a daupai in maavaangaa, khansauna tawh nopsakna ding a utte in, api apu, anu apate aa kipan, midangte tungah, Citakna neita uh hen. A pilnuam a siamnuam, a cidamnuam, a haunuam leh a liannuam, a minthang nuamte in, tuate tawh aki saipih ciatciat uh thuguipite tungah Cihtakna neita uh hen. Vantung Thupha Leitung Thupha a deihte in, Pasian (Elohim) tungah Cihtakna neita uh hen.\n(Hih a tungaa Cihtakna tawh ki sai in, gist cihbang bek hiaa, gentehna tawh ki cingtakaa genna in Page 10 bang apha ahi hi.) By: Pu Pau Za Mung\nTel Aviv: Silicon kuamthak khat piang\n(Israelte ii ahii-na) Jews te in, Leitungah a picingsa(accomplished)aa minthangmah mah minamte ahi uh hi. Leitung buppi mimal ii 0.10% bangbek ahih uh hangin, Leitung buppi Chess Champions ii 54% ; Nobel Physics Laureates ii 27%; Medicine Laureates ii 27% te ahi uh hi.\nJews te in USA mimal buppi ii 2% bangbek ahih uhhangin, USA ii Ivy League Student Bodies ii 21%; Kennedy Centre Honourees ii 26%; Academy Award-winning Directors ii 37%; Business Week list of leading Philanthrophists ii 38%; Pulitzer Prize Winners for Non-fiction ii 51% in, Jews te mah a hileu leu uh hi.\nMr. Steven Pease in, “The Golden Age of Jewish Achievement,” acih, a laibu sungah, hihbang aa Jews te’ matutzawhna (achievement) pawlkhat a ciaptehna ah; Jews te in, masot zawhna (progress) leh a mawhpuak zawh (accountability) kimtek nadingaa a upna khat uh, Cihtakna tawh, a tawsawn uh hi. Tua in, biakna tatziate hang hilo, sinh aa theihnate hang hizaw hi, ci’n na gelh hi.\nJewste atam zaw in, Middle Ages(AD 476-1450) lai in, zawhthawhna tawh aki sepsakloh manun, lo nasepnate a nusia uh hi. Tua aa ki panin, asuan akhakte un apil, aciim, atei, a navaakna, a theih paktheih nate(wit) uh, nuntak pih theilo uh hi. Ngimna lianpi leh lal lohaa a phatmawh nate hangin alal kawikawi uh hi. Leitungbup lamkhawmah ki kaikhawm uhaa, tuabang munte aa aki neithei, omkhong theilo liangaa phuahtawm’ theih(creative)ngaihsut nate zangin, a phattuam pih uh hi.\nJews te’ gualzawh nate, genkhat thu tawh aki cingkhin zo ding bang a hipal kei hi. A lamdan na khatah, a lalkawi kawina uh ah, atam pente’ tunna munte in, a thahaat pente ana hituan kei uh hi. Amau’ ki vakhna ahi, telgeh khingkhai aa kanna (research) leh sumsinh (commerce) lam asep sangsikh un, atha neihteng uh, galsimna leh gamvai ki ukna(politics)te ah ki zangsak zaw hi.\nAmericante zeeksiamna lamah aki va(economist), Milton Friedman in aciam nuih gentheih zelin, Israelte in Jewste’ dan liinlian’(stereotyped) tawh in khuasa ngeilo uh hi. Amau anhuan siamte, zeeksiamna (economic)lamaa a ukte peuh hi uhaa, galsim kivalo uhhi, cihi. Israelte in, tuabanga aki ngaihsutna bangin aki zangkei uh hi.\nAhi zongin, tuabang dan ahih nate uh khelkhin zota uh hi. Israelte Prime Minister Benjamin Netanyahu’ zeeksiamna (economics) lam tawh kisai a puahphat na(reforms), Russia gam pan Jewste awnkhat a tunkikna leh, aki dinkhawllai ahi, ki lemna ding hanciamna mabante in, taangthu aa ciinhuai ding zahdongin, ki kheelna a piangsak hi. Aki zangthei penpen dingte, gam-ukna vai lamah ki zanglo in, set(technology) leh sumsinhna lamah zanguh hi. Hihbangte hangin, gammite in, upmawh kholhlohpi’n athuak uh hangin, neih leh lamh lam a picing sakzaw hi.\nTel Aviv in, Leitungah sumsinhna (entrepreneurial) tawh kisai vaihawmna, a masa pen, nasia takaa a thupitna penpen munkhat asuak hi. Israelte in, a sangmah mah set lamtawh kisai nasep (high-technology) aki patna uhah, a zeekkhiat uh sum, mimal khat ai(per capita) in, gamdangte aa tawh a kiteh theilo ding zah dongin, a sangzaw pektham tham hi. Tuabangaa a hihna uh, nautaang mi (civillian) tawh kisai, telgeh kanaa khingkhai na (research) leh khantohna (development) lamah, asum zeekkhiat un, mimal khat ai dingah, aki demzo lo ding zahdongin ki nakkhaih lua in atam hi. Leitungaa, Company sazian ciaptehna Nasdaq ah, Israelte in US zomah a tampen ahi uh hi. A milip awn 7- bangbek aphak uh hangin, hangsan takaa sumsinhna(Venture)aa ding, amau tungaa aki meetkhak sumin, French leh Germany te nih ki gawmzah mah ahuai zove ve uh hi.\nMr. Dan Senor leh Mr. Saul Singer te in, Start-Up Nation acih na sungah a at in: Israelte’ Mitphial bang liangaa zeeksiamna(economic), Israelte’n, set lamsang tawh kisai nasepna ah, (technology) kinai kimat liangin, kizom ditdet in, khat leh khat ngaihsutna hawih leh aphate ki hawmdiam diam uh hi. Na aval akaan in a sepluat nate uh hangin, na a hawihbelte nam, alomh atangh in anei uh hi.\nIsraelte in, zeeksiamna lamah(economic) aki vakhluat mahmah na hangin, Leitung buppi in cimawh, donghtuak( recession)in a om laitak un, amau hawih phatak in a khalzo uh hi. Kumpite in, a cimawh Banks te tatkhiat cihbang a neihloh baanuh ah, dongh hukhna dingin sum zeekkhia zuahzuah tuanlo uh hi. Tuabangaa ahih uh sangsikh in, tuabang donghtuak nate ah, aneih leh alamh uh ii mailam sawtpi akho sakzawk semsem na dingin, telgeh kanaa khingkhaina, khantohna leh, khantohna dingii a bulpite (infrastructure) aa ding, a zeekna uh ah, a ultung sakzaw uh hi. Tuabang ciangin, neek leh dawn, silh leh ten lamsangte ah, siah(tax) khanhin, mailam sawtpi ki khualna ding sepnate ah, a laaihawl leh hunsawtsep ding gelna( medium and long-term plan)te ah, siah khiapna ding kamciam pia uh hi. Baclay aki ci, telgeh khingkhai na lamsang tawh kisai ki pawlna in, tuabang cihmawhna pan in aki tawhkik na ah, Europe, Middle East leh Africa gam kuam sungteng panin, Israelte in a hawihpen leh a khauhpai penpen ahi hi, ci’n a at hi.\nIsraelte in, setlam (Technology) tawh kisai a matutzawhnate in, Zion’ mang a taangtun na ahi hi. Agam uhin, Hebron aa, a lungso Palestinian tul tampite lakaa a omzo, a gammang mite aa dingin aki phut ahi kei hi. Israel gamin, Jewste in a muanhuai munte ah ki kaikhawm uhin, Leitungaa dingin, nathak hawihno no (innovation) ahong phuankhiatna dingaa aki phut ahi zaw hi.\nHihbangaa, Israelte’ dan aki khel themhthumhna in, a tawntungin, a nawng kai’ napi pen uh ahi hi. Mr. Netanyahu in, mailamaa ding a lamethuai na a gentheih tawntungin, Israel gamin Middle East ii Hongkong hiding aa, zeek siamna (economic) na hangaa hamphatna teng khempeuh, Arab gam tengaa a dimleet na ding ahi hi. Tuabangaa a piantak tak theihna dan dingin, West Bank leh Jordante bangah ki muthei pah hi.\nAhih hangin, zeeksiamna lam khantohna ah, Israel gamin, akiim apaam aa gamte tawh kinak khaihlua mahmah hi. Tua kuamaa gamte in, na peuhmah thaksuah sakkik (innovation)na dinguh, hanciamin a tawsawn bekuh hilo; Namgim hau gamte bangin, Dollar Billion tampipi beiin Pilna Phualpi (Science Centre) phutin alam uh hi. Ahih hangin, Silicon Valley leh Tel Aviv bang dante in, sum tawh hilo, ngeina hawih leh khuasak zia hawih teng khempeuh ki gawmtuahna hang, ahi zaw hi.\nAkiim apaam gamte in, pilna leh set lamsang tawh kisai phuaktheih nopnate (creative)ah, khat leh khat, suakta takin ki hawpsawn na cihbang a neingei kei uh hi. Gtn:- 1980-2000 kikal sungtengin, US aa na ki phuangthakte sazian ciaptehna ah, Egypt te’n nam(patent) 77, Saudi Arabia te’n 171 bek, Israel te’n ahih leh, nam 7,652 bang aphuang uh hi.\nSet lamsang tawh kisai (technology), avaal akaan aa a tamluatna in, siattheih na tampi tak a piangsak hi. The Atlantic, cih a atpa, Mr. Jeffrey Goldberg in, hihbangaa nathak aphuang (innovator)te a tamzaw in, Leitung ah munkip mel neilo aa, a lalkawi kawite hi, ci’n nana kumhngei hi. Irante in, Israelte’ neih leh lamhteng susia ding peuhmahin, a rocket uh, Israel gamsungah lawnngei ngeilo ding uh hi. Alot zenzen mah uhleh zong, patau in nawngkai saklel ding ciangbek hidingaa, tuahang in a hihngam sumsinhte in, Israelte’ ana innteek mahmah nasa, Palo Alto, California ah aki tuahna dinguh ahi lel hi.\nAmerican Jewste in, US ah adan a hawihkei leh, Israel ah aki phual ngeina ahi hi. Tuin, Israelte in, America ah aki phual uh hi.\nKum 10- sung hun a hawihloh ding lamtak aki theihkholh sungun, Israelte in a lamdang sakhuai ding zah dongin gualzawhna taangthu aneih uh hangin, alal ziikzeek luate ahi uh hi.\nNB. Silicon in, electronic chip aa aki zang, tua tawhlo aa a piangtheilo, na namkhat ahi hi. Tua min tapin, Silicon Valley-Silicon Kuam, kici hi. Tua munin, San Francisco’ nitumna khanglam, California, Palo Alto aki cihna mun ah om hi. Tua in, adiak daikin microelectronic aa kipan, high-technology te aki sepna mun leh phualpi ahi hi.\n(From The Straits Times, Singapore of Thursday, January 14, 2010- “ Telviv: New Silicon Valley Rises,” cih, David Brooks, The New York Times’ article, a kinaih thei bel dingaa aki lekkhia ahi hi.-ZGKK) By: Pu Pau Za Mung\nPrevious: Mission Accomplished! ~ Pu Thangboi\nNext: Nang Apple bawlpa tate zat Technololgy bangnam ahi dingin na ngaihsun?


timestamp: atn

url: =Italy ziinling hangin mi 278 si ta: Updates :: ZOMI DAILY\nposted on 27 August 2016 at 11:19 pm Lomkholna: Italy, News, Thangkhanlian, World\nAug. 27, 2016: Italy gam-a ziin liin’ hangin mi si 278 cing ta, inn ciim-in a vukte hutkhiat lai ding cih pen lametna bei pian ta hi ci-in ulian ten gen uh hi. Ziin ling khit nung ni thum cing ta a, uisiam leh emergency crewte kizangin ziin liing in a nawkna lak panin a nasia pen-a kigen Amatirce khua-ah zan dongin a suakta om lai hiam ci-in nasia takin a zon’ hangun a suakta ding mi mu nawn lo uh hi.\n“Na lamdangpi khat hong piang vat ding ahih kei buang leh innciim ten a vuk lawmte kimu nawn lo dinga, ahih hangin kimu nai lo ahih man bek un lei kitoto pong hi. Mi 15 kiim tu dong a omna uh kithei lo a, tuate lakah naupang zong kihel hi,” ci-in Amatrice mayor\nSergio Pirozzi in ci hi. Amatrice khua-a ann saite pen a limna hangin minthang mahmah a, nung kumi Italy gam-a khua etlawm penin kiciamteh hi. Magnitude 6.2 a hat ziinling in a nawk manin tu-in inn kisia lo tawm mahmah a, a vekpi phialin kisia khin hi. Amatrice khua-a innte pen kum lui thei mahmah a, a tamzawte pen kum 100 vive hi a, inn a tamzawte pen ziinliing in a nawk ciangin a siat lohna dinga kilam inn (anti-seismic building norms) a kibawl khiat ma-in a kilam vive ahih manin hih khua-a innte kisia hi.\nItaly kumpi in sihna tuak mi 40te tu ni-in Amatrice khua kianga om Ascoli Piceno ah vui ding uh a, kumpi in sihna tuakte thuakpihna in ni khat suunna (mourning) nei ding a, Italy laan (flag) a kim ciangah kikhai suk ding hi. Rome khua-a Civil protection department in zato inn-ah liamna tuak mi 400 kikem a, 40 nasia liam mahmah hi ci hi. A suaktate zong bukna ding kician leh giahna ding leh khawlna ding nei loin om uh a, puanbuk dum-a kibawl sungah a lomlom in giak tiltel uh hi.\nKumpi in ziinling hangin khua kisiate bawlphat dingin kamciamna pia hi. Prime Minister Matteo Renzi in Amatrice kiim-ah ‘state of emergency’ pulak a, donghuhna dingin manlang takin 50m euros ($56m) piak dingin thu pia in in, inn kisiate lam kikna ding leh ziinliing hangin inn kilam kikte a sia thei lo dingin lam kik dingin kamciam thuah lai hi.\nPrevious: “Khuak leh Khuaknimna” by T. Zokhai\nNext: Colombia kumpi leh FARC ten kilemna taktak neita\nZi hoih ~ Ning Nuam Vung


url: =Gualzawhna pen Matutna tawh kiteh :: ZOMI DAILY\nposted on 8 July 2018 at 12:20 am Lomkholna: News, Paukhatsuan, Zomi\nBelgiumte’ gualzawhna tactics 3 te..\n1) a sang lam zangsiam uh\n2) amau’ kunglam humbit zo uh\n3) thakhat a nawkvat\n1) A gamla, a nawl, upmawh huailo pan a sangpi ah bawlung ki galpiak in, tua bawlung pen alu tawh a phu ziauziau thei ding mi, a tunsang amai ah omsak uh hi.\nAsang a thagol, mi sang a a sangzaw maigual ah a om kul hi.\n2) A langte in amau kunglam ah a phutsuak zawhlohna ding in a kung uh nakpitak hum bit uh hi. A tha neih uh a tamzaw kung humbitna in zang uh hi. A siamna khempeuh uh tawh dal uh hi. Amau’ kung ah bawlung khauhtak a pai kha hetlo ding in daltheih zia khempeuh tawh dal uh hi.\n3) A tawpna ah bawlung lop siam, hawlsiam, khemsiam, etlawm tak a kimawl thei, kilek zialzial, mi tampi khemzo, bawlung ama’ khe ah kemcip zo… etc etc cihte in muhnopsak mahmah napi tuate tawh azo alel thu kikhen lo a, goal bangzah khumzo cih in thukhen ahi hi.\nTua ahihman in, goal a khuptheihna ding in thakhatthu a nawk, alangte tangsak manlo, dal manlo a phusuak ziau cihdan zatsiam uh hi. Tuabang a ahihtheihna ding in manlang mahmah kul ahihman in, khatguak in bawlung hawl a taipih kaihkaih cihbang omlo, maikahte thakhat a a mailam ah thaneihzah a tai in bawlung kipia mengmeng uh a, nawksuak ziau uh hi.\nManlangtak a taikawm a bawlung kipiak siam mahmah uh hi.\nMinam nasepna, kipawlna nasepna ah khatguak hilo, milom ma pankhopna ah etteh theih ding lesson hoih mahmah kimu thei hi.\nMilom tha tawh sep a kisam maban peuhmah ah amah guak in bawlung a ukcip, a kemcip nuamte leh mailam nawt ding sang, a etlawm tak a tualpi laizang a kilek zualzual ding utna lel tawh kigualzo ngeilo hi.\nGualzawhna pen a etlawm tawh kiteh lo a, matutna tawh kiteh hi.\nTua ding in…\n1) asang lam zatsiam ding hanciam ni.\n2) ei’ kung, ei’ hihna, ei’ neihsa, i minam, i kipawlna humbit siam ni.\n3) Tangtat lo in, kipawlkhawm, pangkhawm, kipia diamdiam a nawkkhop dan thupi ngaihsut ni. Pau Khat Suan\nPrevious: Thu nam 2 : Khatvei ong hilhcian lai ning\nNext: Maitai nading akisam kalpi sagih te


url: =Malaysia Zomi Khuado 2014 Ka Siimna - 4 - TUNGZANG NEWS\nMalaysia Zomi Khuado 2014 Ka Siimna - 4\nThugenpa in a thu bulpatna zong "A laute ciah un, kei laulo hi ing" cih hangsantak, kiciantak, kitel setset in hong gen a, i nak vang hanhan tawh kibang hi. Hilua veh aw, hilua veh aw ciin kilusu ngeungeu bek hi. ZAM makaipipa bang a ciltui kaai liang hi in ka thei hi. Zinmang hihna tawh thugen Pa Hang Khan Lian mah in thu bun in thu gen siam a, ahi zong gen ngam takpi hi. Mipite kisap leh mipite adingin gen giapgiap, awng kheh ngam ahih manin mipi in khut kibeng ziahziah hi. Zogam pen Zomi te in a luah ding gam hi. Zogam sungah Zomi in vai a hawm ding hi. Zogam sungah Zomi a teen ding hi...cihte a thubulpi hi a, zong ahi takpi hi. Tuhun khuahun tawh kituak in a kisam penpen laitak ahi hi. Zinmangpa gen bangin Zomi kicih ding a kihta, a lau, a linglawngte a ut leh ciah hen, a laulo, a angtang, Zomi a sihpih ngam om lel hi. Minam a Pasian in hong bawlna a angtanglo, a utlo a om leh amau thu hi - tua banga minam hihna nangawn a dinpih ngamlote zong it huai mahmah masa hetlo lel hi. Malaysia ah Zomi kipawlna ah min khum bekbek zong 27,000 val pha a, a vakkhia thei nailo, min khum man nailo zong hunkhop omlai cih kithei hi. Tuate in hong khum khit uh ciang Khuado, Zomi Nam Ni cihte hong nuam semsem lai ding hi. (A thugen a kicingzaw in ama laigelhna sungah kimu thei ahih manin hih lai ah kong guang kik nawn kei hi. Ama gelhna sungah na sim khin ding uh lamen ing. A video zong hong kihawmkhia pah dingin lamen ing.)\nZAM in Zogam leh Zomi adingin mi phatuamngai leh midangte adinga nasem pahtawi huaite min kaikhawm in pahtawina pia uh a, etlawm mahmah hi. A diak in Zomi te tenna leitang gamthak ah pau leh ham kibanglo in kihona a lemloh ciangin a kisam banga kam hong phensak dingin mi kisam mahmah hi. Kamphen ding cih zong a baih hilo a, kampau siam khempeuh zong kamphen thei hilo leuleu hi. Tua ahih manin minam leh a kisamzaw te adingin a sem, a gim, a tawlte a kilawm pahtawina uh leh mipi mai ah lungdam kohna, lungdam lahna in a dinkhiatsak uh a etlawm leh a hoih ahi hi. Mipi in khutbeng ziahziahin lungdamna kiko a, 'hin gim nam' sak mahmah hi. Zomi bek hilo minam khempeuh hih bangin a haksazaw, a kisamzawte a kihuh, a kidomto liailiai a ngeina hi. UNO nangawn a kisamte domsang dinga kiphuan ahi hi. Zomi sungah huh kulte kinusialoin kihuh kipanpih ciat ahih manin nakpi takin lungdam huai kasa mahmah a, makaite zong geel siam uh kasa mahmah hi.\nMipi adingin huhna a sem te bek hilo in mipi kalsuan dan ding, minam kalsuanna dingah a kilawm nasep a sem honpi khat na om hi. Tuate lak ah natna hoihlo a ngahte adingin sum leh pai a zonpih, zato a puak, cina luna khat peuh omleh zato ah a puak, sihna tuak a om ciang a luang va pham in hankhuk a tangsak, sum leh pai leh leitang a zonsak mite nakpi takin pahtawi dingin a kisam ahi hi. Tua banga semte in pahtawi ding lametna leh deihna tawh sem peuhmah lo ding uh hi cih pen mipi theihsa ahi hi. Ahi zongin mipi zong lungdam hi cih a kilatsak nopna uh pen a gel siamna uh leh a kilawm hi a, zong hih tangtang dingin a hoih ahi hi. Mimal in, innkuan in, beh leh phung in lungdamko in na pahtawi khin kha mai thei hi, ahi zongin Zomi minam bup mai ah a kipahtawina om nailo ahih manin hih bang hun ah kipahtawi pen a pahtawina ngahte lah hampha, a pahtawite lah thusiam sa ing. Zomite pen pupa hun pan thusiam a kituh dente hi hang. Zongeina hoih sungah thusia kidem cih om ngeilo a, thupha bawl ding pen kidemna siangtho khat hi den hi.\nZAM makaite in amau a pattah, a dinpih, amau kha kham a paihsak upate (ZAM Advisers) pahtawina leh lungdam lahna a bawl uh zong siam uh kasa hi. Makaite, upate pen minam adingin vangil hi in amau theihna leh amau khuamuh masakna in laidal laikung tawh a kigelh khin theilo thuciamtehna ahih manin pahtawi huai mahmah hi. Zomi te tuhun ciang laigelh ki ukta in laidal tungah kiciamteh zaw deuh ta napi thu leh la tampi a kiciamteh zo khinlo omlai a, tuate upate in amau khuak sungah na kemcing uh hi. Zomi te laibusaal teng i upate khuak sungah kiciang venvan hi!\nZolia leh Zotaangte hong pai deudeu leuleu:\nThugenna khit, pahtawina khit ciangin mipi in a ngaklah leh a pua lama zuntha a pusuak pakte nangawn nawhsa a hong dianglut kikna uh Zolia Zotaang kitelna ding music hong ging ciaiciai ciang ahi hi. Den in khat vei hong kidawk khin uh a, tun a nihveina in mipi mai ah Zopuan tuamtuam tawh kizemsa in hong paikhia deudeu leuleu uh hi. Amasa pen banglo in tun bel a dawhsang (stage) tung bek ah hilo in a endik, judges te mai ah zong hong kilak uh hi. Kei bang endikte nung gual ah kitu ahih manin Zolia te bang a paknamtui uh kiza vauvau baan lel hi! A nik bawk uh a sangkhai deuh uh ciang bang ka gei a tute ka hehpih mai hi, banghang hiam cih leh a cil uh na valhvalh uh ahih manin!!\nA vekpi vua hong pai deudeu khit uh ciangin mipi mai ah kihelh diamdiam in hong pai leuleu uh a, thudotna hun hong tungta hi. Kei bang Zolia No. 3 na Lia Vung Saan Cing dongkha ka hih manin ka angtang gawp mai hi. Dongkha cih ciang amau lai dok in koh nambat tawh a kituak penpen a kidong hi a, aman kei nambat dok kha hi. Ka dotna bel tomcik hi.\nDotna: Tuni i Khuado zat nuam na sa hiam?\nDawnna: Nuamsa mahmah ing.\nDotna: Tua ahih leh, Zomi te'n Khuado zat toh zel hoih na sa hiam? Banghang in?\nDawnna: Zomi te'n i Khuado zat toh zel hoihsa mah ing. Banghang hiam cih leh i Zongeina i kepna leh Zomi i hihna a kiciamtehna khat hi a, pupa ngeina i kepna leh i Zongeina a thupina a kilahna zong hi. Ka lungdam.\nMark 100 lak pan mark tampi ngah pah hi. Dotna in a deihna pen Khuado bang hi a, Khuado zat a manphatna bang hiam? a ci nuam ahi hi. A dawnna zong hoih a, zong dawngkha in, themkhat sau deuh lai leh cih a dongte deihna ahih hangin a lamet dawnna leh a zaknop thu genkha veve ahih manin a dawng siam mawhlo leh Zomi ngeina a thei numei khat hi cih kitheipah hi. Zolia khat in i Khuado, Sialsawm, Zomi Nam Ni cih khawng a kicing takin theilo a Zolia kidemna khawng hong kihel ding uh a kideihlo, a kilamenlo ahi hi. Tua manin Zomi ahih na a kithei takpi hiam cih telnopna zong hi a, Zolia in tel hi in a dongte in thei pah uh hi. Tua manin a mark tam piak huai pawl hipah hi.\nZotaangte zong tua bang mahin kidong a, Zomi Nam Ni zat zel a hoih hiam, bang hang Zomi Nam Ni thupi hiam cih a kidot ciangin a dawng theilo Zotaang kidemna ah kihel khawng zong na om veve mawk hi. Pawlkhat ta leuleu pen Zomi te mailam ah bangci kalsuan leng kikhangto baih ding hiam cih bang a kilawm taka hong dawng thei om leuleu hi. Zomi sungah khangno thungaihsun pipi om hi, cih ahi hi. Zolia khat bang Zomi numeite lapsangna dingin bang sem ding na hiam? ciin a kidot ciangin a gen ding bei theilo phial hi - pilna guan ding, khutsiam sinsak ding, cidamna thu hilh ding cih bangin a kicing takin a numeipihte lapsangna ding khawng na ngaihsun khin tek uh hi.\nTutung Zolia leh Zotaang kitelna ah dotna leh dawnna te pan ka lungsim ah hong om thu khat pen nidang sangin tu khangah khangnote in minam leh gam khantohna ding, mimal leh innkuan khantohna ding, pawlpi leh khuasung khantohna ding bang kisam, bangci sep ding, kuatawh sem ding, koi pan kipan ding, cihte nakpi in na ngaihsunta uh, thu na kan mahmahta uh hi cih ka mu hi. Pawlkhat bangin Zolai thu leh Zokam thu, Zomi te gamdang tunna thu, Zomi te galkap suahna thu banah leitung thupiang tuamtuamte hangin Zogam leh Zomi in a kiginkholh ding thute kicing takin gen thei uh hi. Zomi te thumuhna, thutheihna leh thutheihnopna khang mahmahta, mi tate pil mahmahta hi cih kimu hi. Zomi te mit kihumcip sak nawnlo a, khua mu nuam peuh leh a mit kihongta, khuadak nuam peuh leh mualsang dawn pan dak theita, thugil kan nuam peuh leh laibu sim ding kingahta cih hong phawksak hi. Hih bangin a kipaitoh zel leh Pu Lengtong Pauno kammal kawm pak hileng, "Zogam hong paal ding hi", hong paal hak nawnlo ding hi, tun zong a paalpaal hita hi. I tunna ciangciang pan mainawt lai ni. I tunna ciang en lehang zong i kipatna sangin nakpi in kisangkhaita hi.\nNuam panpan ei guai....


url: =Zomi leh I Maban\nPasian in a tate thungetna hong dawngin, i gam thupha hong pia a, kong kihongin i khangto mahmah ta hi. Khantohlam amanawh ihi pan a, mailam ah khantoha nang lampi tung tawn a kipan ihi hi. I khantoh nang lampi tung ah i kalsuan thak ding kisam kasak kal 5 te kong hawmsawn nuam hi.\n1.Kalkhatna: Nungzuih Siamna:\nMenzipi Pu On Za Pau in, “eimi sung I kisap thu in " Hero" kisam hihang”1 ci hi. Hero kisapna pen Makai kisapna ahi hi. Makai ih kisap ban ah, nungzuih siamna zong ikisam hi. Tua ahih manin, biakna lam hita leh leitung thu ah hita leh, makai ding a ikoihte, thu manzawh ding kisin huai ding hi. Makai nuam i tamlua hi. Makai khat min hong ngahpian leh alang pan nuam ikituhhi. Makai khat lehdo ek, langpan ek, cih lam isiam hi. Eisang pilzaw, khuamu zaw, ngaihsun zaw, veizawte nungzuih siam ding kisin huai hi. Makai siam leh nungzuih siam in, khantohna ahi hi.\nPawlpi upa khatin a pawlpi siapa uh Doctor, sinna tawh angah tatak pen hawmthawhin hai sa mahmah hi. Pawlpi sumpi meetbawl theilo sa hi. Biakinn ding geelna ah, siam sa lo hi. Mikhat in nakhempeuh theikim siamkim lo ahih manin, Sawltak Paul in Pumpi tung nate tawh hong genteh ahi hi. Siapa a sang kahna University in Doctor apiak ciangin cina apiak ahi hi. Sum zeek siam, biakinn ding geelsiam upa pa pen siapa ading Pasian piak pumtung na ahi hi. Ei dinmun ciat kitheih siamna lam ah khantohna ikisam hi. Suangpi-suangneu in thek ci hi. Kihawmthawh, kilangpan lam hi lo-in, kipanpih, tha kipia, kithupi sim ciat, lamah kalsuan ding i maban ahi hi.\n2.Kal Nihna : A Khen hilo, a gawm (Not Exclusivism but Inclusivism)\nKawlgam misimna (census) ah, Zomi tengin Zomi gelhciat ni ci-in makaite in hong makaih uh hi. A gelh le gelh lo i om hi. Gelh lobek hi lo, a langpang i om hi. A gelhte zong Zomi hi a, agelh lote zong Zomi mah hi. Zomi ihihna kilaih thei lo hi. ZBC pan CBC ah kilaih thei bek hi. Zomi kawl lukhupi nuai ah ih code neihsa teng pumkhatin omding a ci ihi hi. Zomi gelh lote zong gelh lohna ahang tuam tuam om ciat hi ding hi. Kheltatna tawh lang pangin akaltat kaltang tezong Zomi mah hi veve hi. Zomi te pen, mailam ah a kikhen lamding hi lo, a kigawm lading ihi zaw hi. Gamvai kalsuannate ah kihuai, kigawm siamin kalsuan lehang, mi nuai ah om lo ding hihang. Mi nungdelhte pan, mi’ nungdelhte ihi ding hi. Biakna makai, gam makai te in hih thutawh hong makaih dinguh ilamen hi.\nMenzipa gelhna ah, pawlpi itamna zong ahangkhat in gen hi. Hi kasa hi. Mailam ah pawlpite zong Upna thu khat lobuangah, a kikhenlam pan a kigawmlam ah ciah kikleng, igamin khantoh lawh dingin ka lamen hi. Beh zong itam mahmah hi.( 1. Internet News: Banghang in Eimite Picing thei lo?) a, tuhun teh abulpi lam kizong kikin ikigawmkik kik ta hi. Hih hangin ki-it kingaihna khangto zaw hi.\n3. Kal 3 na: Ngalkhaat in a suul lui lamnga in lum:\nKhanglui kamzat khat hi a, Ngalkhaat a lup ciangin a suullui lam nga-in lum ci hi. A suul zui a gal paiding kiging khol ahi hi. Eizong Ngalkhaat tungpan i sinding thu in, imanawt kawmin a kalsuanna sate ki enpha kik dending ahi hi. Kipuah huaite kipuahin, iguallelna sa tepan kipuahpha-in, mailam imanawt ding hi. I khialhnate, khial ingh cihngamna in gualzawhna ahi hi. Picinna leh khantohna kipatna ahi hi.\n4. Kal 4na: Sakhi in a tatnang kuamkua khual:\nSakhi tungpan isin ding thu in, thukhualin, sau-etin, zai-et mahmah ding cihna ahi hi. Thu saukhual mahmah ding cihna ahi hi. Kawlgam Democracy kalsuanna thak sung ah, ipanna, idinmunte bangciang lawhcing a bangciang lawhsam i hiam cih ki-et zeel ding kisam hi. India gamah minam khat, kumpi’ vaihawm kici khempeuh langpan sawm uh hi. Democracy gam ahih manin ahithei thu hinapi, amau adingin phattuamna bangmah om lo hi. A hithei khempeuh hih ding hi lo a, kimanna nei tebek ah maa panhuai bek hi.\n5. Kal 5 na: Nupi galzawh:\nKhangluite paunak ah Nupi galzawh cih na zangh uh hi. Nupi ten gal azawteh tuanpeek gawpin khuadak non lo-in, khengval lua cihna hi. Leitung thu ah hita leh Biakna thu ah hitaleh, igualzawh deuh, daupai deuh hun, lawhcin deuh hun om a, lawhsap deuh, gual lelh deuh kisak hun om hi. I zawh laitakin zong Nupi galzawh lo-in, ilelh laitakin zong alelsuak ding kisak loh ding thupi hi. Makai tavuan khatpeuh hong kipiak ciangin muanna tawh hong kipia ahih mahbangin , muan bang a sepding ahi hi. A semden ding ihih lohna phawk kawmsa in sephuai hi.\n2010-2011 kum pen leitung kumpi kikheel hunin kiciamteh hi. Leitung kumpi 11 te’ kikheel kum ahi hi. A thuneih sungun, apuk zo loding, a kiam thei non lo ding kisa uh hi. A kiat uh ciang in, hehpih huai, cikzet huai thei mahmah uh hi. Zawh hun om a, lelh hun om hi. Khan hun om a, kiat hun om hi. Nupi galzawh kei ni. Zomite, i maban sut ding tamlai hi. Sut ciatni. Kisin sawm ciatni. Ih mailam nibangin taang hi. A zawngpen gam pan a haupen gamzong a suak thei ahi hi. Ih muhna ingiimna sausak, gamla sakin, thusau khualin, lomhtat ding i maban ahi hi.\nBy: Rev. Dr. Thuam Khan Thang


url: =Azi in nitak annekding pia haklua ahih manin thautawh kaplum :: ZOMI DAILY\nposted on 11 July 2017 at 11:08 pm Lomkholna: India, News, Sawltak, World\nIndia, Uttar Pradesh State sung aom Ghaziabad khuasung ah papi khatin azi thautawh kaplum cihi. Akaplupna ahangpen azi in nitak annekding apiakdingpen ziakailua ahih manin thautawh akaplum cizen hi.\nThautawh kaplup athuak pen kum 55 aphakhin nupikhat hi a, akaplum apasal pen kum 60 aphakhin Ashok Kumar kici minnei khat ahihi. Nung Saturday nitaklam a innsung ah aom laitak un azi in nitak annekding piahatlua ahih manin apasal in thautawh akaplum ahihi.\nAkaplup hunpen Saturday nitaklam 11:45pm hunpawl hi a, azingciang Sunday ni in apasal zong palik te’n mankhia pah uh cih Times of India pan kiza hi.\nAzi pen thautawh akapkhit ciangin Sarvodaya Hospital ah amanlang in kipuakpah himahleh alu thautawh kapkha ahih manin zato panin siveve hi.\nSarvodaya Hospital panin Dr. Neeraj Garg in agenkhiatna ah azi pen zato hongtun ciangin akhutdawh beita, sikhinta hi ci’n genkhia hi.\nAtate genkhiatna ah apa uhpen Saturday nitaklam 9pm hunpawl in zukhamsa in inn hongciah cihi. 11pm hunpawl ciangin anu in an piaksawm paklo ahih manin, kitawng uhhi.\nTuaciang in apa in thau manpah in, hong kaplumding hi’ng ci’n ngim in vou cihi. A innkuanpih dangte’n letsawm uh himahleh apa’n thautawh kaptakpi in anu uh alu ah kapkha in tuksukpah hi.\nNitak annekding apiakloh, aziakai zong hehmahmah in apasal in azi thautawh kaplum ngammawk cileng. Zan an apialo, apiak sawmlo, apiakding aziakai himawkleh bang acihtam???\nThau tawh kikaplum cihpen India gamsungbek ah hilo in, leitung gamtuamtuam ah akiza zelzel ngongtatna namkhat ahihi.\nAhi zongin India gamsungah alamdang kithahna namkhat om a, tuapen “Honour killings” kici hi. Innkuansung mindeisakding tanumei ahih keileh tapasal ginalo khatpeuh aom ciangin “Honour killings” ci’n thatlum mawk uhhi. Tuabangdan “Honour killings” pen India gamsung ah tammahmah kici hi.\nRelated: USA Indianapolis ah Kawlgam Chin nupi khatin ata 36 vei sat\n2014 kumin India gamsung ah “Honour killings” akigawm in Case 28 bek om himahleh nungkum in khanggawp cihi. Nungkumsung bekbek in India gamsung ah “Honour killings” akigawm in Case 284 om cimawk hi.\nAl Jazeera te ii Report bawlna panin “Honour killings” atamlam ki mukhia a, abeisa hunsang in 800% bang khanggawp cihi. Tuabang in “Honour killings” atam phadiakna pen Uttar Pradesh sungah cisawnsawn hi. Sawltak #zomidaily\nPrevious: US galkap vanleng khat Mississippi ah kia in, mi 16 si\nNext: Malaysia, Melaka ah Motorcycle 3 meikang in siacip


url: =Malaysia UNHCR i min kaikhkhopna vai thutak pawl khat - Zomi Community Network\nPosted by ZIRC on May 25, 2012 at 10:43pm in Zomi International Refugee Council\nKi thutuak loh man cih sang in, makaite' pilvang loh man ci leng zong kikhial lo ding hi. Mipi zong lah pilvang lah veve cih ding hi in teh ci ingh. Chin bup ai tang ding khawl kik ahi hi. Chin bup cihna sung ah acihna sung ah UNHCR i policy vai ah a ciapehna ah Zomi te zong akihel khin sa ahi hi. Tutung a pen a thu hoihlo cih sang in, a dan siamloh man zong hi zaw deuh hi.\nI vot leh vot khawm ding thupi a, i lum leh lum khit ciat ding thupi hi.\nFact Finding Pawl khat ensuk ni.\n1. UNNHCR i nasepna khempeuh pen 100% FREE hi. US i tun dong mah free suak hi. IOM pan vanlengsaap hong leitawi simloh. Ahi zong in Service fee pen free hih hang in sum beina bel om veve cih theih ding kisam hi. Gentehna UN zum a pai ding hi le teh na lam saap sum bei hi. Na sun annek man sum bei hi. UN zum phone nading in na phone card lei man sum bei hi. Communication & Transport fee bel om hi. Service fee omlo cih bek hi.\n2. UNHCR in tutung a min lakna pen UN ngahna, UN Register HILO hi cih a tung pek pan in kician tak in gen khin zo hi. Mobile Register zong hilo hi. Tua hang in zong innkuan lutpih ding DS te hel kei un cih a gen sinsen ahi hi. UN Register hilo cih thei ahih man in CRC leh ZIM te in sum pekkhat zong lalo uh hi. UN ngah ding hilo, UN ngahna hilo cih thei gegeu a pia te in zong pia nuam, pia ngam a, a ngente in zong ngen ngam, ngem nuam uh hi. Tua pen UN register ding ahih loh lam a theilo maw, a thei gige a sep maw cih dotna a nei pawl khat om hi.\n3. Lam khat leuleu pan in Kipawna/ Community khat in a mimalte a kizopna ding in sum bei ahi hi. Kipawlna pen volunteer based organization hi a, business or money-making organization hilo hi. Tu ahih man in newsletter ah a suahsak nading uh, phone hih min sazian (name list) vai a van nading uh phone man pen sum tampi mah bei ding hi. Newsletter man sum bei a, kihopihna tam veipi vai kikhel a om leh van kul ahih man in admin cost, transport leh communication pen sum ei mah hi. Tua ahih man in tuate kua pia ding a, koi pan ngah thei ding hiam? Member te tung pan hong dong kei leh, member lo te tung pan lah dong theilo ding ahih man un, hong dong mah uh a kul ahi hi.\n4. Mimal khat 100 pen a tamlua ahi loh hang in innkuan khat sung ah mimal 4 leh 5 a phak ciang a sum piak beh leh a card bawlmante tawh gawm tam hong tung to mahmah a, piak ding a nei zolo takpi zong tam acih in tam hi. UN ngah nailo teng pen a tamzaw ah mithak hi a, mithak a tamzaw in nasep kician nei nailo in, sum leh paai tawh hong ki pai hilo ahih man in haksa sa zaw tek uh hi. A sum piak ding neilo, UN ngah takpi ding lah sa in a cimawh khitui naptui tawh, nasep tan lawh lailai Zomi tampi mah zong lah naom veve hi (hih sum nget leh min lak vai ah).\n5.UNHCR i service khem peuh free ahi hi cih pen mikim in theihsa hi. Ahi zong in community te nsepna pen free hi kici tuanlo hi. Kuamah in 100% free hi ci tuanlo uh hi. Tua ahi man in mikhem zong lah cih theih khin tuanlo veve hi.\n6. Tutung a pen community tungtawn pan hilo zaw a, UNHCR ngait in min lakna a nei ding uh ahih man un tua nasepna a ding in sum la cih pen UNHCR i policy tawh ki lehbulh hi leuleu hi. Nidang lai mobile lai ahih leh community initiative hi a, tutung a pen Office initiative ahih man in nidang tawh teh theih ding bel hilo hi.\n7. Tutung a hong khawl kik, hong cancel kik hang in Malaysia gam hong kan, gamgi ah a awk lai, puaisate' khutsung pan hong taikhia zo nailo, KL hong tung dekdektate a ding in hun hong lap kik suak bilbel hi.\n8. A tawpna ah $um ngen kipawlnate in zong tang nget, hah nget, pum nget, piakloh phamawh dan in Kawl kumpi in arrna a sum dong dan hi sam kei hanla, mipite in zong tua ci nget tangtang a kul ma in a kisam sum bei dingte panpihna, mapan khopna in a pia hi leh tu a i tuah buaina omlo ding hi!\nTua ahih man in hih tungtawng in i lak theih pilna in ahih leh:Kipawlna leh Mipi in na sawm khawmlo, ma pangkhawm lo hi cih kitheihd ing thupi a, mailam ah Kipawlna or Kipawlna makaite in mipi zawh ding thupi, mipi tawh pan kho ding thupi a, mipi in zong kipawlna te hehpih bawl in, ma pan khop pih ding, vangik puakpih ciat ding kisam hi. A pualam a nasemte sang in kipawlna ah a semte in sum kisam zaw uh a (sum thalawhlo uh ahih man un), amau sum ngah theih nadingte haza selo in, panpih zawk ding akisapna thu imu khia hi.\nKipawlna te in zong mipi metbawl ding leh sum ngah nading bek bulphuh lozaw in, mipi in zong eima met nading bek enlo in, kitelsiamna nei tuak leng (common understanding) vai buai nading om lo hi.\nMalaysia, Thai leh India a om Zomi Refugee te' mailam, kalsuanzia, tulaidak thupiangte leh vai khat peuhpeuh kikupnopna a neinuamte in thu hong sung toto un. Zomi Facebook Group tungtawn in kikum toto ding hi hangh!\nPermalink Reply by Cin Suan Thang(Guite) on May 28, 2012 at 2:32am\naw lungdam huai ei, hih bang a lungduai tak leh i cian tak a nong gelh uh


url: =ZAM Thupuak :: 13 May 18 (Na Nu Thu Na Mang Hiam?) :: ZOMI DAILY\nposted on 12 May 2018 at 10:46 am Lomkholna: Malaysia, News, ZAM, Zomi\nNa Nu Thu Na Mang Hiam? Nute ni ah thugen tampi te in khitui luang liangin nute itna thugen uh a, thungai mitampi te inzong khitui luang liang mah in thungai uh hi. Ahih hang thugen tampite in nute ni ah nute thumang ding khitui luang liangin agen tawm uh a, tua mah bangin thungai tampite in zong khitui luang liangin nu thu mang ning e ci in ngaihsun a angai tawm mahmah hi.\nBishop khat in agenna ah “Nu” cih kamal ah lungnopna bangzah aom dia ci hi. Mangkang te in thu poimawh le lungsim koih asak mahmah uh 3 tel uh a, tua te in mother, home le heaven hi in tua lak ah apoimawh le lungsim akoih pen in mother ci uh hi. Nu cih pen nu neinawnlo te kiangah gen ding hoihlo hi.Tua bangin ih gen ciang nute hong it dan leh neulai a hong kep dan te ngaihsun….. Read more >>>\nZAM Palai Thunget Kizom Thei :11 May 2018 (Thursday) ZAM palai thungetna ah Praise Adonai Sanc -tuary, ZCF pawlpi pan Pastor Thang Cin Pau-Phaiza in, Jos 24:15 Bulphuh in kei leh ka innkuanpihte in Topa na kasem ding uh hi, cih tawh tha piakna hong nei ahihmanin tha kingah mahmah hi. Topan’ Siapa’ nuntakna Zomi leh a pawlpi mite ading hong zang semsem tahen. Amen.\nACTS AH NAUPANG TE KIDALNA ZATUI KISUN THEI : May 8, 2018 ni nitak lam nai 2 pan in naupang te kidalna (TD & Pentavalent) zatui kisun thei ding hi. Kha khat in khat vei kisun ding a, 3 vei sut hamtang ding kisam hi. Naupang kha (2) pan Kum (7) kikal sung teng kisun thei ding hi. MCH laibu a neite in na laibu uh zong nong puak pah na ding uh zong ih ki theisak hi. Nikhat in naupang (30) ciang bek kisang ding ahih manin ih pai ma in phone set khol leng hoih pen ding hi. Sia Maa Mang – 018 390 2506 Sm Kimnu – 01123214632\nUNHCR ZUM AH VAI DAWP THEIH NITE : UNHCR zum ah vai tuamtuamte nadawp nop leh Thursday leh Friday nite ah kidawp/kikan thei a, zingsang nai 7AM lap hamtang leng hoih pen hi.\nKACHIN GALTAI (DONGHTUAK)TE ADING HUHNA KI PIA THEI LAI: Sanggam Kachin galkapte leh Kawl galkap te kidona hangin mipi 3000 val bang gal kidona sungah awkcip in genthei/cimawh mahmah uhhi. Hihte lakah pitek putek,nuapang,nausuaktung a kipan damlo tampitak zong kihel uhhi. Huhna apia nuamte in ZAM zum ah May 27, 2018 (Sunday) dong kipia thei hi. Sum ngah khempeuh pen Malaysia Kachin Kipawlna (KRC) te tungtawn in kipia khia ding hi.\n3. Manna ZCC Pawlpi RM1100\n4. Zam Sian Dong (Mualbeem) RM60\n5. Tual Lam Thang (Vangteh) RM100\nDAHPIHNA : Buan Khuami Ngaihte beh Nu Cin Ngaih Lun in damlohna tawh Sungai Buloh zato pan 7 May 2018 ni-in hong nusia a, aluanghawm Rawang Padana han ah kituh thei hi. Nu Cin Ngaih Lun hong nusiatna hangin adah akap khempeuh tawh akibangin ZAM zum pan in dahpihna ih pulak hi.\nPHONE NO. HONG UPDATE UN : Malaysia sunga om Khua Kipawlna makaite in na phone no. te uh anuai a Phone No. te ah nong update na dingun zahtakna tawh hong zasak ung. 03 9226 1926, 03 2142 6659\nKAWLGAM CIAH NANG KIVAI HAWM PIH\nNang Sawm Mang (Fartlang)\nMang Khan Khual (Fartlang)\nAm Tawng (TuiTangZang) te Bukit Jalil Camp pan 09-05-2018 ni-in Kawlgam ciah thei ta hi.\n1. Lian Khan Sum (Laitui) Hospital Ampang\n2. Khup Mung (Vangteh) GHKL\n3. Pau Khan Dongh (Lailo) University Hospital\n4. Thang Suan Mung (Pyidawtha) Hospital Ampang\n5. Niang Ngaih Ning (Tedim) Tungshin Hospital\n1. Thang Kip Pau (Suangzang) Cyber Jaya ann sai ah\n2. Nang Deih Lian (Vangteh) Cyber Jaya ann sai ah\n3. Langh Sian Piang (Vangteh) Cyber Jaya ann sai ah\nZomi nasep neilote ading nasep nam tuamtuam om den hi. Nasep tawh kisai :Sia Khuppi – 016 3838 014\n1. Manna Zomi Christian Church (MZCC) RM500 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Update: Trump leh Kim te Singapore gamsung ah June 12 ni in kimuding\nNext: Thuhilhpa khat leh nungak khat\nThuthak Tomkimcing 22 Oct 2014\nI minam a beimang lohna dingin Zomi Nam Ni kemcingni ~ Tual Khan Suan\nSikkeu kicing zolo, Hei & Tu teng val


url: =North Korea inzong agampan in Malaysian Ambassador hawlkhiatna pia ~ ZD :: ZOMI DAILY\nMalaysia kumpi in Kuala Lumpur khuasung aom North Korea Embassy ah Ambassador asem laitak ahi Kang Chol pen hawlkhiatna “as persona non grata” (person not appreciated) piamawk ahih manin, North Korea te lungkim hetlo uhhi.\nNorth Korea inzong athuhkikna in amau gamsung ah Malaysia Embassy ah Ambassador asem laitak ahi Mohamad Nizan Mohamad pen persona non grata ci’n tangkona neikhia uh a, Sunday 10am pan kipan nai 48 sungin agampan aki hepkhiat nadingin thupia uh cih KCNA News Agency in genkhia hi.\nAhi zongin Malaysia te Ambassador Mohamad Nizan Mohamad pen North Korea in hawlkhiatna apiakmapek February 22 nipek in Malaysia aciahkhin ahihi. Kim Jong Nam ki suamlupna vaitawh gamnih buaina hongkipat litlit ciangin Malaysia kumpi in Ambassador Mohamad Nizan Mohamad pen kuppihnop om ahih manin Malaysia ah aciahkik dingin asapkhit uh ahihi.\nMalaysia Ministry of Foreign Affair’s Deputy Secretary General Raja Nurshirwan ii genkhiatna ah North Korea in Ambassador Mohamad Nizan Mohamad pen agampan ciahkhiatding thu apiakpen amanmah hi. Ahi zongin amau ii hawlkhiatna apiakmapek in Ambassador papen hongciahkhiakhin hizaw a, hihpen North Korea ii hawlkhiat in ciaptehding hilozaw a, Malaysia kumpi in asapkik cihin ciaptehding hizaw hi ci’n genkhia hi.\nRelated: Malaysia pan hawlkhiat athuak North Korean Ambassador ciahkhia takpita ~ ZD\nNorth Korea te sangin Malaysia kumpi te akhuak uh taizawleh kilawm hi 🙂 Malaysia gamsung aom North Korea te Ambassador pabel nai 48 sungin ki hepkhiatding cih himawk ahih manin, zanni nitaklam in bunglebeng in lengkhia vingveng takpi khinhi. ZD Sawltak #zomidaily\nPrevious: Myanmar, Shan State, Laukkai khuasung kikapna hangin mi 30 val si ~ ZD\nNext: North Korea aom Malaysia gammi te aciahkhiatding kiphallo ~ ZD


url: =Pastor Joseph Prince Leitung Mihaute' lakah Kihel\nNEWS World News (Zo Kam) Pastor Joseph Prince Leitung Mihaute' lakah Kihel\nLast Updated on Thursday, 23 October 2014 11:40\tWritten by Tongsan Admin\tWednesday, 22 October 2014 22:23\nSingapore ah pawlpi mi tampen anei New Creation Church founder and senior pastor Joseph Prince (Kum-50) pen leitungah Pastor sumhau pen kiteelna ah a sawmna ngah zo ding hi ciin Luxury lifestyle ten website sungah pulaak khia uh hi. Tua bek hi loin, US bulphuh aa kibawl RichestLifestyle.com, te in Pastor Joseph Prince in sum $ 6.3 million a neih banah kum khat sunga asum lut pen $700,000 pha den ahihman in, mihau number sawmna ah koihto uh hi. CelebrityNetWorth.com in a genna leuleu ah Pastor Joseph Prince pen 2009 kum a kipan a pawlpi sung sumlut kiciapteh sak lo lai hi ci-in gen uh hi. A pawlpi New Creation Church pen Singapore gamah member tam pen ahih banah abeisa kum nih sungin mimal tul 30,000 te tung pa’n sawm-a-khat a ngah zah pen $75.5 million pha hi ci-in Commissioner of Charities in gen khia hi cih thu Reuters thuthak kaikhawm pawl in pulaak hi.\nAbeisa 2010 August in New Creation Church pawlpi in nikhat sung bekbek in Fundraising a bawl uh leh $21.1 million ngah uh hi. Hih sum kingah teng khempeuh pen Siamna tuamtuam lahna mun The Star Performing Arts Centre kici lamna dingin koih uh hi. Hih Centre pen dawl 8 pha a, alamna ding sum kisam zah vekpi $500 million kisam hi. Hih center Auditorium sungah tutna 5,000 om in, a pualam limlahna munah zong tutna 300 kikoih lai hi. Hih centre pen New Creation Church pawlpi i sumbawlna hiang khat mah hi-in, The Rock Production khut sungah om hi. Tua center tung khum ah The Star Vista akici vanzuakna innpi (Mall) khat om lailai a, dawlthum pha hi. The Star Vista pen Capital Land te kep leh neihsa hi in Buona Vista Station gei a om hi.\nNung kum 2013 in USA a zinna Los Angeles khuapi sunga om Long Beach Arena ah thungenna nei hi. A thugen angai dinga pai mi tawmsan lo banah Texas sunga biakinn lian pen Lakewood Church ah thu a gen leuleu ciangin, biakinn sung dimlet liangin thungai mipi kikhawm uh hi. A laibu gelh “The Power of Right Believing” zong New York Times te' ciaptehna ah tam akikhawng pen nihna in ciamteh uh hi. RichestLifestyle.com in CelebritynetWorth.com leh Forbes’s te tung pan a thungah dan un Joseph Prince pen Nigerian Pastor a hau pen a kiciamteh 5 te lakah kihelzo ci uh hi. Amah leh US pastor 4 te’n a thumna leh a gukna ngah uh a, a dang munte Nigerian pastor 5 in ngah uh hi. Nigeria pastor te hauhna pen leitung ah minthang zo uh a, tua teng lakah ahau pen pastor pa in $190 Million nei ci in kiciamteh hi.\nTranslated by: Francis Quavadis (Tongsan Translator)


url: =Suakta tak a biak piakna. Agelh - Tual Khan Suan (Suanpi) - Laibu Saal\nHome > Zomi leh Human Rights > Suakta tak a biak piakna. Agelh - Tual Khan Suan (Suanpi)\nSuakta tak a biak piakna. Agelh - Tual Khan Suan (Suanpi)\nSuakta tak a biak piakna.\nAgelh - Tual Khan Suan (Suanpi)\nZomi'te leh Kachin (Behte) te'n Gam leh Nam ading Thunget khopna Jan.28, 2012 USA.\n“ Mi kim in thu ngaihsut theihna, thu khentat theihna leh biakna tawh kisai suahtakna ngah hi. Hih suahtakna in biakna leh upna khek theihna suahtakna zong huam a, a biakna hiam, a upna hiam tawh kisai thuhilhna, zuihna, paaina leh tanna pulakna zong amah beka hih theihna, mi dangte tawh kipawlkhawma hih theihna leh tangpi maiah hih ding leh amah guakin sim hih theih nading suahtakna zong huam hi.” Mihing hamphatnate khuavannuai tangkona (Universal Declaration of Human Rights) thu gui (article) 18.\nLeitung bup tawh kisai thukimna laipi dang khat sungah zong:-\n(A) Mi khempeuh in suakta tak a ngaihsut theihna, suakta tak a up theihna, suakta tak a biak piak theihna te nei hi. Hih thuzui in ei deihtel biakna leh upna ah suakta tak in kisuan theihna, mimal (or) midang te tawh kipawl in a hizong in, a simtham in ahizong in i biakna leh upna thute suakta tak a sinsakna, biakpiakna, zuihna, phuhkhiatna te nei thei hi.\n(B) Kua mahpeuh a ma biakna leh upna te a siasak (nusia) ding in kisawl teitei kei hen.\n(C) Mipi bitna ding, thukham vaihawmna ding, mipi cidamna ding, mipi gamtat hoihna ding leh midang te suahtakna te venbitna ding in thukham tawh khaktanna cih loh mikhat i biakna, upna te tangkona ding suahtakna pen kikhak tan theilo hi.\n(D) Hih laipi dongta gam sung a teng nu leh pa, naucing (kem) te in a mau ta leh nau te pen a mau upna tawh kituak in biakna vai leh gamtat khohekna tawh kisai siamsinna, biakna suahtakna te zahtak ding in mawhpuakna nei uhhi. Hih thu in a kikhak tan theilo, bang hun peuh a zong a kizukkik theilo hamphatna ahihi. International Covenant on Civil and Political Rights (ICCPR), Article 18.\nKawlgam sung Zangkong khuapi pan in minam leh biakna a it leh a vei mahmah Thangboi in August 05, 2007 ni’n “Zomite hong kivalh tum ding” cih thulu zangin Kawlgam galkap kumpi in Christian biakna suksiatna ding leh minam neute mangthatna ding tawh kisai a nasep sawm zia uh kalbi ( step) -17 om ZoNet ah hong suahsak ciangin midangte bangin kei zong ka lungsim hong sukha mahmah a, ka sep masak ding thei lo in sak leh khang ka mai buambuam leh ka ngaihsut tawpna ah hih lai ka hong gelh hi.\nMihing khempeuh in suahtakna ki deih tek mah bangin i biak i paii Pasian zong suakta takin biak piakna i neih ding i lunggulh pen a hihi. A hizongin suakta tak a biak piakna i neih theih lohna a hang tuamtuam om ding sung pan in a tom in nampi nih (2) in kikhen thei hi. A khatna ah gam uk kumpi te in a mau gam sungah biak piakna pen suakta tak a neih ding khaam in gam sung thu khunpi sungah biakna nam khat bek biak ding in bawl na a hihi. A nihna gam uk kumpi te in gam sungah biakna pen suaktakna pia na pi gam mite’n a mau biakna a hilo biakna dang khat peuh bawlsiatna leh khaktan sakna a hihi.\nSuakta tak a biak piakna neih theih lohna a hang nambat khatna pen leitung kumpi gam pawl khat ( a diak in communist leh dictatorship tawh ki-uk gam te ah) ah ki mu thei hi. Gentehna in a beisa hun a USSR , China , leh tuhun a kawlgam sungte ah tua bang thu te kimu thei zaw hamtang hi. Hih thu pen Zomi te’n i thuak a hih manin kitheih mawh bawl theih thu hilo in, vai thupi khat a hihi.\nI theihsa ciat bangin Kawlgam pen minam tampi kigawmna gam hi a, biakna zong tampi mah a om hi. Tua sungah Buddhism bia pen majority hi uh a, a dang biakna tuamtuam a hi, Christian, Muslim, Hinduism te pen minority a hihi. Buddhism bia mi pen majority a hih uh zui in biakna dangte tawh tanh kikim ding ut lo uh a, biakna dang khempeuh nuaisiah ut tawntung uh hi. Biakna tawh kisai thu leh la khempeuh pen majority decision tawh a vaihawm uh ciangin biakna suahtakna palsak bek uh hilo in, biakna dangte siasak a suak uh hi. Tangpi tangta tawh kisai thu leh la ah majority deihna a kizat theih leh a hoih zawkna a om hangin biakna tawh kisai thu ah majority deihna zat ding thuman hilo hi.\nKawlgam sungah biakna tawh kisai buaina pen tuhun tawm a kipan hilo hi. Tuhun a Kawlgam kici gam in mangkang kumpi te khut sung pan in suahtakna a lak ding hun lai pek pan kipan a hihi. Tua hun lai in zong politician a sem makai pawlkhat pen biakna a zahtak leh a mi tampi na om uh hi. Tua bek hilo kawl mi te minam leh gam vai ah a khua muhna uh a tangzai sak/ a hon sak a hi Sayadaw U Ohdama pen Buddhism biakna ah Phonggyi hi a, a khauh pai mahmah khat a hihi. Kawlgam in suahtakna a ngah ding taktak ciangin kawlgam thu khunpi ding tawh kisai thu kikupna ah zong kawlmi makai pawl khatin in Buddhism pen gambup biakna suahsak ding na hanciam ngei khin uh hi. Tua bang mite sung pan Dedoh U Ba Cho pen Buddhism biakna ah a khauh pai mahmah hi a, kawlgam in suahtakna a ngah teh Buddhism pen kawlgam bup biakna in koih ding cih thu sun ( agenda) khat na pulak ngei hi. Tua hun laitak in biakna leh minam vai a khen tel siam makai U Aung San in “ Siate aw, I kawlgam sungah biakna pen nam tampi om hi. Tua bangin vaihawm leng i gamsung ah kilemna om ngeilo ding hi. Hoih nasak uh leh no semta un. Kei hong kihel ngeilo ding hing” ci’n khauh takin a gen teh tua thu a mit kik pak a hihi.\nKawlgam in suahtakna a ngah khit ciangin kawlgam pen democracy vaihawmzia tawh gam ki-uk a, gambup sungah a hat pen party a hi, AFPFL party pan U Nu in Prime Minister sem hi. A hizongin 1950’s ciangin gam uk party sunga om makai te sungah kilem lohna tuamtuam hangin a gualzo party pen U Kyaw Nyein makaihna leh U Nu makaihna ci’n khen nih in ki phel kek hi. Tua bang a hun linglawngna paulap in galkap mang Ne Win in 1958 kum in gambup thuneihna la a, a hizongin 1960 kum in gambup kitelna ah a gualzo pen party tungah gambup thuneihna ap kik hi. Tua 1960 kum kitelna ah U Nu in a ma party a gual zawhna dingin biakna paulap in Phongyi pawlkhat zol hi. Kitelna ah a mah ( U Nu) in a ngah leh Buddhism pen gambup biakna suaksak ding ci’n kamciam a piak tak teh gammi a tam zaw pen Buddhism a hih manin lungkim mahmah uh a, U Nu in 1960 kum kawlgam bup kitelna ah gualzawhna ngah takpi hi. U Nu in kitelna hun a, a kamciam lah pel ut lo a hih manin kawlgam bup thu khunpi ( constitution) puah a, Buddhism pen gambup biakna in koih hi. U Nu nasepna a deihlo biakna dang te’n langpan den na hang tawh “ Kawlgam sungah biakna khempeuh suakta takin ki bia thei ding hi” cih zong thu khunpi sungah kibeh lap hi.A hizongin tua bang a U Nu nasepna a deihlo Christian biakna bia Kachin te in Kachin Independent Organization (KIO) phuah pah uh a, gam sungah biakna bulphuh in kilem lohna kipan pah hi.\nSuakta tak a biak piakna neih theihlohna a hang thu nihna a hi, gam uk kumpi te’n biakna suahtakna a piak uh hangin gam sung mite in a mau biakna a hilo biakna dang te khaktanna leh siatsakna pen a tukum sung (2007) a Mizoram sung a Nausel khua buaina ah i mu thei hi. India gam pen i theih sak tek bangin minam tampi leh biakna tampi tak kigawmna zong hi a, a diak in biakna kibat lohna hang tawh buaina a tuak pen gam khat zong hi ding hi. Gamkek mangkang te khut nuai panin suahtakna a ngah ding uh ciangin zong biakna ( Hinduism leh Muslim) hang tawh gam khat a om kimlai pen India leh Pakistan ci’n gam nih a suak uh hi zaw hi. Tua bangin biakna hang tawh haksatna leh gam kikekna na ciang dong a phukha ngei khin India makai te in biakna tawh kisai pen vai thupi in koih uh a, India gam bup thukhunpi Article 19 na sungah “(a) rights to freedom of speech and expression, (b)Rigth to assemble Peaceably and without arms ( c) to form Associantion or Unions” ci’n biakna tawh kisai bek hilo mihing te a dingin suahtakna pen amahkhan (guarantee) na pia hi. India Constitution sungah hih bangin biakna suahtakna a kigelh hangin Mizoram sungah Young Mizo Association (YMA) in Nausel khua sunga Evangelical Baptist Church (EBC) om ding deihlo uh hi. Paite pau ( Zomi) te in EBC biak inn a lam ding uh phallo bek hi lo in, makai te zong mimal in vau ( threaten) lai uh hi. Pawlpi mite zong khua sunga a om ding uh deih lo in hawlkhia uh hi. A tawpna ah Human rights tawh kisai kipawlna leh gamsung makai te in India gambup thukhun pi tawh kituaklo hi ci’n a leptuah uh teh thukham zui in kilemna hong om kik thei pan a hihi.\nA tung a i gen sa a hi “ Mihing hamphatnate khuavannuai tangkona” ( Universal Declaration of Human Rights) pen United Nations Organization ( UNO) sunga a lut khempeuh in zuih ding thukimna a om a hihi. Tua laipi UDHR pen a tuam in thukimna letmat a thuh kul loh hangin UNO sungah member khempeuh in a zuih ding leh a zat ding tavuan nei pah uh hi. Kawlgam pen 1948 pan in UNO ah member khat a hih bek hilo in, kawlgam mi U Thant in UNO i Secreatary-General zong term nih ( kum 10) sung sem ngei khin hi. Kawlgam mite a dingin UNO ah khual mi bang hilo a, inntekna mun khat cileng i khial kei dinghi. UDHR sungah kigelh thu leh la te pen UNO member khat a hi kawlgam galkap kumpi in deih tuam leh paih tuam a neih loh a zuih ding thukimna om sa banga a sep ding tavuan nei hi. Biakna suahtakna tawh kisai zong a suksiat khak loh ding leh biakna khempeuh a kibanga suahtakna piak ding thupi mahmah hi. Kawlgam galkap kumpi in Christian biakna siatsakna ding a hanciamna uh pen lam khialhna khat in a muh ding uh leh UNO ah member khat a hih man in UNO i thu leh la te a zuih leh a sep ding pen kumpi te tavuan a hihi.\nA tawpna ah gam uk kumpi te in gamsung kilemna deih takpi na tawh nasepna mun ah biakna pen vai thupi khat a koih ding kisam hi. Bang hang hiam cih leh biakna pen buaina kipatna mun a hih theih bangin kilemna kipatna mun zong hi thei hi. Biakna leh upna te hang a nengniamna leh khentuamna te beina ding thu tangko (The Declaration on the Elimination of All Forms Intolerance and of Discrimination Based on Religion (or) Belief) kam honna sung ah\n" suakta tak a ngaihsutna, lunggelna, upna leh biakna te simmawh kosiatna in mihing te susia thei gal pen lam khat a hih kei leh lamdang khat pan in piangsak thei ahih man in santheih huai thu hilo hi". ci'n kigelh hi.\nTualkhansuan Guite's Online Notebook\nLaigelhpa Tual Khan Suan' in Zomi eLibrary / Laibusaal ading in Phalna ahong piak ahi hi.\nItem Reviewed: Suakta tak a biak piakna. Agelh - Tual Khan Suan (Suanpi) Description: Rating: 5 Reviewed By: Cinpu Zomi


url: =LESSON 7 AUGUST 8–14 PASIAN KAMMAL HAWMSAWN ~ MUC\nLESSON 7 AUGUST 8–14 PASIAN KAMMAL HAWMSAWN\nAdmin 10:16:00 PM Articles, Sabbath School Lesson\nLESSON 7 AUGUST 8–14\nPASIAN KAMMAL HAWMSAWN\nTu Kaal Sung Sim Ding: Late 119:105, Jer. 23:29, Heb. 1:1–3, 2 Tim. 3:14–17, 1 John 1:7–9, Thuhilhsia 3:1, 2 Tim. 4:2.\nKAMNGAH: Ka kam pan-in pusuaksa ka kammal zong tua bang ahi hi; a hawm-in kei kiangah hong kileh lo ding a, ahih hangin ka deih bangin tungsakin ka sawlna-ah lawhcing ding hi. Isaiah 55: 11.\nJesuh ading teci pang khat-in Ama thu pulaak ahi hi. Ahi zongin Lai Siangtho lo-in Jesuh theihna a kinei thei ding hiam? Lai Siangtho a om lo hileh mawhna, Pasian hong itna, Jesuh a hong suahna, a nasepna, a nasep, a sihna leh sihna pan a nuntak kikna leh a hong pai kik ding thute i thei takpi ding hiam?\nKimlepaam nate in Pasian vangliatna, Ama minthanna kilangsak uh hi mah taleh hotkhiatna thu hong hilh thei lo uh hi. Kha Siangtho tungtawnin leitung ah thuman khuavak hong tang hi (John 1:9). Tua hi mah taleh Pasian Kammal lo-in vantung thuman theihtelna om theih lo ding hi. A kigelhkhia Pasian Kammal in nuntakna KAMMAL, Jesuh a hong kilaak telna ahi hi.\nBiakna makaite in Pasian Kammal kantel uh hi mah taleh amaute in Pasian hong hilh thute mu theithei lo uh hi. “Lai Siangtho simna hangin nuntak tawntungna a kinei-sa na hih manun limtakin na sin uh hi. Hih Lai Siangtho kei thu teci pang ahi hi” (John 5: 39). Lai Siangtho mantakin a theitel hi lehang Jesuh hoihna a pulaak i mu thei ding hi. Pasian Kammal i hawmsawn ciangin i ngimna bulpi in midangte khial uh a, eite in i man hi, cih a pulaak ding i hi masa kei hi. Jesuh nunzia kilangsak dingin mite tungah thuman a hawmsawn i hi zaw hi.\nPASIAN KAMMAL A LIMCINGTE\nLate 119:105, Jeremiah 23:29, Luke 8:11; Matthew 4:4 sim in. Pasian Kammal a limcing thu nga-te in bangteng hiam? Bang hangin Pasian Kammal limcing dingin hih limciinnate kizang hi ding hiam? ______________________________________________________________ ______________________________________________________________\nI gensa limciinna tuamtuamte in Pasian Kammal a kizatna pulaak uh hi. Mi tungah Pasian Kammal i pulaak ciangin thuman khuavak a tangsak i hi hi. Jesuh in leitung khuavak hi. Tua khuavak in Pasian theih khialhna, Ama zia theihkhialhna khuamial bei-sak hi. Pasian Kammal tungtawnin Kha Siangtho in thuman theihkhialhna khuamial lakah thuman khuavak tangsak hi.\nJeremiah pulaak bangin Pasian Kammal in meikuang leh sek tawh kibang hi. I mawhna niin khempeuh kangtum-in, suang bangin a sak i lungtang satneem hi. Lai Siangtho sungah Jesuh vangliatna amuh dingun midangte i huh tak ciangin amaute lungkhauhnate neemsuak-in, Jesuh hong itna in amaute nuntakpih duphop huaihamna, angsung zonna, silesa lunggulhna, kiliatsakna khempeuh sumai hi.\nPasian Kammal in khaici tawh kigenteh hi. Khaici in nuntakna pia limcing hi. Khaici khat a khankhiat nadingin hun sawtpi kisam hi. Khaici khempeuh a po-khiat hun uh kibang lo hi. Lei hoihna munte ah khaici po-in khang baih hi. Mi sungah Pasian Kammal khaici i tuh ciangin, khaici-po- in gahkhia pah lo hi. Kha Siangtho hopihna aw za-in a hilhna a zui nuam mite sungah, Pasian in hun a sak ciangin damdam-in khaici hong po khia-in a gah at hun hong tung hi\nJesuh in Ama Kammal pen nuntakna hong pia an tawh genteh hi. An lo-in kuamah nungta lo hi. Nuntak khuasak lungkimna i ngah nadingin Pasian Kammal kisam hi. Topa kamciamte mite tungah na pulaak ciangin Jesuh in nuntakna THU hi, cih amuh tel nadingun na huhna tungtawnin, Ama hoihna in amaute nunzia bawl thak ding a, Ama itna in amaute tuam-in Ama hong hehpihna lamdangsa-in a hong ompihna sungah lungkimna ngah ding uh hi.\nLai Siangtho sung pan i theih thuman thute ngaihsun kik in. Lai Siangtho hong hilh thuman thute in manpha mahmah ahihna hong hilh hi lo hiam?\nNATE PIANSAK VANGLIATNA NEI PASIAN KAMMAL\nHebrews 1:1–3; 4:12 leh Late 33:6, 9 enkak in. Pasian Kammal vangliatna bang hong hilh uh hiam?\nPasian Kammal in a NUNGTA KAMMAL hi. A gen bangin a piangsak vangliatna tawh kidim hi. Mihing in a omsa thute a pulaak hi-in, ahi zongin Pasian in a kampau ciangin a piangnai lo khat hong piang-in, na khempeuh Ama kampau-na tawh a piansak ahi hi. Pasian Kammal in piangsak zawhna nei hi. Topa in piang hen a cih peuhpeuh a hong piangkhia pah hi. Piansakna-ah “Pasian in ci hi” cih kammal tam veipi kipulaak hi (Pian. 1:3, 6, 11, 14, 20, 24, 26, 29).\nPasian in a gen khiat bangbangin nate hong piangkhia-a, leitang, singkung lopa, paakte, singgah namkim, ganhing namkim hong piangkhia uh hi. Piancil Bu 1 sunga piansakna tawh kisai Hebrew kammalte in nate a piangsak Pasian vangliatna a pulaak kammalte hi. “ Bara” cih kammal in a om nai lo pan-in nate kipiansak a pulaak kammal hi. Pasian bek in a piansak nate,vangliatna tawh kidim Ama kammal tungtawnin nate a hong pianna a pulaak kammal hi. Pasian in Ama kammal tawh nate piangsakin, Ama kammal mah in nate kemcing hi. Lai Siangtho in kamsangte hong gelhkhia Topa kammal mah hi. Nate a kipiansak-in Kha Siangtho in nasem a, Kha Siangtho makaihna mah tawh Lai Siangtho a hong kigelh ahi hi. Lai Siangtho i sim ciangin Kha Siangtho in ompih a, mite tungah Lai Siangtho thuman i pulaak ciangin zong Kha Siangtho mah in hong ompih hi. Pasian Kammal in nuntakna hong pia hi; nunzia hong khel hi; nunna a hong bawl pha thei vangliatna nei hi. “Pasian Kammal sungah na khempeuh a piangsak vangliatna om hi. Lai Siangtho in vangliatna hong pia hi; nuntakna piangsak hi. Thupiak khempeuh in kamciam hi-in deihna takpi tawh a sang mi, a nuntakpih mi sungah Ciangtan Neilo Pa Pasian in nunna pia ding hi. Pasian limlemeel a suun dingin hong bawl thak-in, nunzia hong khel ding hi.” Ellen G. White, 21 Education, p. 126.\nPasian kamciamte i pomna tungtawnin i nunzia-te hong khel a, midangte in zong tua kamciamte a up nadingun i va pulaak ciangin, Kha Siangtho in amaute sungah nasem-in amau zong hong kikhel ding uh hi.\nPasian in a gen bangin piang pahpah ahihlam ngaihsun in. Koi bangin hih thu na telthei hiam? Ama vangliatna bang pulaak hiam? Bang hangin hih thu in Pasian vangliatna sungah lungmuangin hong omsak thei hiam?\nPASIAN KAMMAL KANTELNA HANGIN HAMPHATNATE\nPasian kammal kantenna hangin i ngah hamphatna tampi om hi. Sawltak Peter gen bangin Pasian pianzia a nei dingin Lai Siangtho in kamciam hong pia hi (2 Pet. 1:4). James in zong Pasian in note sungah a thu a koih thu zui un. Tua thu in note hong honkhia thei hi, ci hi (James 1:21). Paul in hih bangin genbeh hi: “ Tu-in Pasian khutsung leh ama dikna thu sungah note ka hong ap hi. Amah in note hong khantosak thei-in, ama mite khempeuh adingin a koih thuphate note tungah hong pia thei hi” (Sawl. 20:32). Lai Siangtho in mihingte hotkhiat nading thu lianpi-in nei hi. Lai Siangtho pulaak Jesuh i muhna tungtawnin i nunzia khempeuh a hong khel hi. Topa muhtelna hong guan A Kammalte tungtawnin Amah i suun thei hi (2Kor. 3:18).“Mitsuanna tungtawn-in lungsim ngaihsutzia leh nunzia kikhel hi. I ngaihsutna bangin i gamtatna in zong zui hi.” Ellen G. White, The Great 17 Controversy, p. 555.\n2 Timothy 3:14–17; John 17:14–17 sim in. Pasian Kammal kantelna hangin a dang hamphatna bang hong hilh hiam?\nPaul in a naseppih khangno Timothy tungah Lai Siangtho tungah cihtak ding leh Kha Siangtho humopna tawh kigelh ahih mah bangin tua thute kantelna hangin thupha-te pulaak hi. Paul in “ Lai Siangtho in thu upna hong kipsak hi” thuman hong hilh-in thuman lo hong laktel hi, ci hi. Mihingte ading Pasian geelna khempeuh hong hilh hi. I mawhna hong musak-in, i ngaihsut khialhnate hong puahpha-in thuman dikna hong hilh hi. Lai Siangtho in a siangtho Khrih dikna hong lak hi. Lai Siangtho in eite mawhna niin panin a deihhuai a siangtho Topa dikna-ah hong tunpih hi. Huaiham-in angsung khual lo Jesuh hong itna leh eite huaihamna enkak lehang Ama nunzia lamdang na mu ding hi.\nLai Siangtho hong hilh Topa hong hehpihna leh Ama hong kepna mitsuan hi lehang i nunzia kikhel hi. Mi tungah Topa Kammal i pulaakna tungtawnin amaute zong kikhel uh hi. Topa Kammal tawh nungta-in Amah a mitsuan mite in Topa nunzia bangin nungta ding hi. Topa adingin tecipang i cih in i ngaihsutna, hoih i sak thu khat a gen hi lo hi; tham lo-in, hih thu ka um hi, ci-a a pulaak zong i hi kei hi. Tecipang i cih in Pasian Kammal in a pulaak tawntung thuman thute mi tungah a hawmsawn, a gensawn i hi hi. Pasian Kammal hangin thupha i ngah mah bangin midangte in zong tua thupha-te ngah ding uh hi, ci-in i pulaak ngam hi.\nNa tel loh Lai Siangtho thu hamsa-te ngaihsun in. Koi bangin Pasian Kammal in tha hong guan veve hiam? Na tuah thute in bang hong hilh hiam?\nPASIAN KAMMAL NUNTAKPIH\nLai Siangtho sungah kamciam 3000 val bang om hi. Tua kamciam khatsim khatsim in eite lametna leh eite ngetna sangin a lian zaw Pasian in sem thei ahihna pulaak uh hi (Eph. 3:20). Pasian kamciamte eite khat ciat tungah a tangtung takpi dingin a hong kipia ahi hi. Tua kamciamte upna tawh i pom a, midangte tungah zong i pulaak takteh i nuntakna sungah vantung thupha a hong luang hi. Hih thuman thutak Paul in Romans 8 sungah “Ama Tapa nangawn siit lo-in eite khempeuh adingin hong piakhia ahih manin, na dang khempeuh zong hong pia zaw kan ding hi lo ahi hiam?, ci hi (Rom. 8: 32).\nSawltak Peter in hih kamciam hih bangin hong hilhcian hi: “Ama vangliatna in eite kisapna khempeuh a hong pia hi” (2 Pet. 1:3). Singlamteh tungah a hong sihna tawh Khrih in Satan, hell, khuamial vangliatna tungah zawhna ngah hi. Pasian deih bangin i nuntak nadingin i kitangsap khempeuh a hong pia khin hi. Nisim nuntak khuasak nading a kisam khempeuh pia dingin a hong kamciam bangin hong pia tawntung hi.\n1 John 1:7–9 ; Phillippians 4:13, 19 enkak in. Tua kamciamte in kibang lo hi mah taleh Pasian zia bang hong hilh uh hiam? Koi bangin tua kamciamte in na nunzia hong huzaap hiam?\nKamciam a tuamtuam hi mah taleh Pasian a hong lah thu in a kibang ahi hi. Tua kamciamte in mawhmai-sak nuam Pasian, ciangtan nei lo vangliatna nei Pasian, kitangsap khempeuh a hong pia Pasian ahihlam hong lak hi. Pasian in i kitangsapna khempeuh hong pia hi, cih lungmuanna hong pia hi.\nHebrews 3:19; 4:1–3; Matthew 13:58 sim in. Upna kitangsapna thu bang hong hilh hiam?\nLai Siangtho in Pasian in hong piak a lamdang a kamciamte hong hilh hi. Upna tawh tua kamciamte i pulaak a, i um hi. Bang hang hiam cihleh tua kamciamte, Khrih in tua thupha-te ei adingin hong pia khin hi. I nuntakna sungah Pasian kamciamte a hong tung kimlai eite uplahna in na khaktan hi. Pasian Kammal om bangin Ama kamciam kitangsam mi tungah pulaak thei dingin Topa tungah ngen in.\nA lungdamhuai thu hoih in mite hawpsawn ding hi. Na lungdamna thu-te ngaihsun in. Zi, pasal dingin zuthawl piakna, nausuahna, nasep ngahna, mawtaw thak neihna ahih keileh innthak neihna cihte in a lungdamhuai thu hi. Tua bangin i lungdamnate mi tungah pulaak lo-in i om thei kei hi.\nI nuamna khat mi tungah pulaak in manpha hi. Vankhuanuai-ah lungdamhuai thu lianpenpen in Jesuh thu hi. Ama Kammal hong hilh bangin Khrih sungah hotkhiatna thu i muhtel ciangin i nuntakna in lungdamna tawh kidim a, i lungdamna thu mi tungah pulaak lo-in i om thei kei hi. Sawltakte in thuhilh nawn lo dingin biakna makaite in a khaam uh ciangin Peter in hih bangin pulaak hi: “Kote in ka muhsa thu uhleh ka zaksa uh thute gen lo-in ka om thei kei uh hi,” ci hi (Sawl. 4:20).\nMi khat in a manpha lawm bangin Jesuh a neih a kipan midangte tungah Jesuh thu pulaak nopna lungsim hong suakkhia pah hi; hotkhiatna thu leh a hong siangtho-sak thuman a sepcil thei kei hi. Khrih dikna puan bangin i silh ciangin Kha Siangtho hong piak nuamna in hong tuam-in tua nopna pulaak khia lo-in i om thei kei hi.” Ellen G. White, Steps 2 to Christ, p. 78.\nPaul in “Greek leh Greek lote tawh ahi zongin a pilte leh a haite tungah leibat ka nei tuak hi. Rome a om note kiangah zong lungdamna thu hilh ding ka lawp mahmahna tua hang ahi hi. Tua lungdamna thu a um mite peuhmah hotkhiat nadingin Pasian vangliatna ahih manin ka maizumpi kei hi; a masa-in Jew mite, tua khit ciangin Gentile-te ading ahi hi” (Romans 1:14–16). Sawltak Paul in ama kikhelna thute a pulaak ding cimtaak ngei lo hi. A lungsim in Khrih sungah nuamna tawh kidim tawntung hi. Ama adingin lungdamna thu in mi tungah hawmsawn theihloh thu hi-in, gen lo-in a om thei kei hi.\nIsa. 50:4; Thuhilhsia 3:1; 2Tim. 4:2 cihte in mi dang tungah Pasian Kammal hopsawnna thu tawh kisai thu guipi bang hong hilh uh hiam?\nKhrih tung leh Ama nasep nadingin i nuntakna i ki-ap ciangin Amah in lampi hong honsak ding a, amun leh ahun, mite lungsim a lawngkha dingin hong makaih ding hi. Khrih adingin teci panna khempeuhah i phawk tawntung ding thu thum om hi: bang thu pulaak ding, koi bangin pulaak ding, bang hun a pulaak ding cih thute zuih ding kisam hi.\nKua-te tungah teci pangin koi bangin na teci panna in muibun semsem thei ding hiam?\nNGAIHSUTBEH DING: Ellen G. White, “A Knowledge of God,” pp. 87–91, Steps to Christ; “Bible Readings With Families,” pp. 192–193, Gospel Workers; leh “Bible Work Techniques,” pp. 81–486, Evangelism cihte sim in.\nPasian in i kimlepaam-a om mite sungah nasem hi. Tua bangin mite sungah Pasian in lampi a hong honsakna mu thei hi lehang amaute tungah Topa kammal i pulaak ding hi. Pasian in lungdamna thu khaici tuh nading mihing lungsim a na kiginkholhsakna tungtawnin eite in thuman khaici a tuh thei i hi hi. Nicodemus, tuikhuk ah Samaritan numei nu, siluang natna nei numei nu, singlamteh tungah guta pa, Roman galkapmangpa cihte leh mi honkhatte in Jesuh tawh a kimuhma-un Kha Siangtho in amaute sungah nasem khol khin hi. Amaute nuntak khuasakna leh Kha Siangtho nasepna tungtawnin Khrih hong gen thute um thei uh hi. Amaute ading thungetsakna, Lai Siangtho sinpihna, lai hawmpiak cihte hamsa ngaihsut lo-in nuamtakin i sem thei ding hi. Mi khat tungah i upna thu gen lo-in i om theih loh hun hong thei hi. Tua in Kha Siangtho nasep hi-in, i ngen a za ding mite sungah Kha Siangtho in nasem khin hi.\n1. Mi khat in a gamtatnate khial ahihlam kiphawkin Pasian tung pan mawhmai ding kisam ahihlam thei-in na kiangah hong pai hileh bangthu na gen ding a, Lai Siangtho bang mun na hilh ding hiam?\n2. Pasian in i kiangah mi hong sawl kha thei hi. Bang hang hiam cihleh tua bang mite in Topa thuman thei tel ding uh deih hi.\n3. Piansakna leh piansakna tawh kisai Pasian vangliatna leh Pasian Kammalvangliatnate ngaihsun in. Vankhuanuai-a om khempeuh in lamdang hi; mihing telzawh dingin lian lua hi. Piansaknate sangin Piangsak Pa in lian zaw mahmah ding hi. I biak Topa Pasian in vanglian mahmah hi, cih thu in bangci bangin khamuanna hong guan hiam? Pasian in vanglian hi bek lo-in eite hong it Pasian hi. Tua thu theihtelna in a lian lametna hong guan hi lo hiam? Hih thu theihna in Topa ading teci hoih hong suaksak thei hi lo hiam?


url: =Tutung mimal dinmun ~ Bob Tuangpi :: ZOMI DAILY\nposted on 15 February 2021 at 9:40 pm Lomkholna: BobTuangpi, News, Politics\nTutung bel kei akikal ah ( neutral) sawmmai ing. Kum-5 sung ASSK zongh theihkhin, kum-5 sung-5 USDP zongh thei khin, pute pate ban ah tukhang hunsung galkapte’zia thei khin in lawp nading le gen ding kammal neikhollo mai hing.\nAhizongin mipite in ih makai ding Democracy kalsuanzia tawh ih teelcing kumpi khutsung pan gambup thuneihna mungpi -3 teng thumanlo zuauthu tawh abuluh thaumuuk/thatang hat suang galkapte le apawl teng thukimpih ngiatlo-in asang pen mawhpaihna ka pia hi. Amanlang thei pen akhahkhiat ding uh pello akisam thukin cih ka pom hi.\nThukhat ah bel kuakua in bangbang agen zongh 1974 U Thant vai buaina, 1988 buaina, 1996, 1997 buaina le 2007 buainate pan thu tampi kisin thei hi. Va kibual kha vanglak leeng lah ki uang lua in cin kei le kei ki control zaw ing.\nSangkahpih minam tuamtuam khangno meltheih honpi khat mah in hong hopih in deihtak panlaak ding hong zasak tampi om mah hi. Tua ban ah tutung buaina vai pen 2020 kiteel dungzui aa kumpi mai kum -5 sung 2008 thukhunpi nuai ah kalsuan ding cih himawk hi.\nAlangkhat ah 2008 thukhunpi kip tetek nading lampi hibilbel hi. Tua bel ei mualmite in deih hetlo hi-hang! Tua ban ah mai kum -5 sung tutung gambup teelcing Party in kumpi ong sem kik mah leh zongh 2008 thukhunpi ciingduaipi mah tawh ong zep zel lel ding ban ah galkapte in tu aa dan mah aa a ut hunhun vua thuneihna mungpi thum teng buluh den keii lel ding hin kei’dinmun le ih mualmite’ dinmun tawh kituak ka sa kei hi.\nTua teng bilbial kawmkal ah galkapte’ ngimna/political road map & political agenda ka khinkhai teh tutung buaina pen vai lemzo-in um keng.\nAlangkhat leuleu ah gambup teelcing Party makai lamte’ dinmun ka et teh tutung mipi lawhcing zenzen mah leh zong Hluttaw sung pan 2008 thukhunpi puah zawh nading lampi mutuanlo ding ban vuah, tua kantan nading akician lampi sialna/political agenda nei hetlo uh cih tutung akalsuanzia uh ah kitel sinsen hi.\n2008 thukhunpi ii piaktheih hamphatna le thuneihna ciang bek tawh ong nitum pihpih lel ding dan uh ahih teh kei mimal dinmun ( Political view) ah akikal ah om ding ka kizo hi. Hibel Democracy dan aa suaktatak keima mimal dinmun hi a, hivai ah eimah mimal khat ciat kizawhna leh dinmun ahih ban ah suaktatak thutuam kaitheihna ( Agree to disagree) mikim in anei ihihi.\nHiciang dinmun akitunna pen alangnihtuak makaite in buainate kikum khawmin vailem nading geelna a omlohna hang hipi pen hi. Alangkhat tuak ah ding tekin eima panna tek aman pen hi cih makai khat le nih sialkhau kisuhna pan hong piang khia hi a, taangpi taangta in akithuak dikdek zeel ding ahihi.\nKawlgam gamvai buaina khempeuh ih etkik tak ciangin minam khat le khat, kipawlna khat le khat kizahtak tuakna ( Mutual respect) omlo-in alangnihtuak ki thupi simna ( Mutual recognition) a omloh ziak hipi pen hi. Azote in aguallelte luzang ah mei-amsa buakin akhe uh tawh tuanciil nuam den ahih manin khat le khat kimuanna ( Mutual trust) a om zo nawnlo himai hi.\nTua teng hang mah in azote in zoden ding, aguallelte in thuak den ding cih tawh kikalsuan mawk aa, vekpi alangnihtuakin meetkim ding ( Win – win political solution) a omloh thaman agah tudong gambup le taangpi taangta in akithuak toto ahihi.\nBangbang ahita zongin Democracy ading le gambup mailam khualna tawh akipiakhia mapang kumpi nasemte, biakna nasemte, khua le tui makai upa makaite le tualsung taangpi taangta kipawlna makaite akipan khangno numei pasal, nupi papi le piteek puteek aciangciang aa mapang khempeuh thupi ka sa aa, zahtakna sang pen ka pia hi.\n” Bang hang gambup milip million 50 val mipite le gambup mailam ding ka khual uh hi, aci alangnihtuak makaite in hiciang dinmun hong tunpih mawk uh hiam!” – Bob Tuangpi ( 0140202021)\nPrevious: CDM panpih ziading ~ Pu Thangboi\nNext: Kipulakna ~ Lian Tuang


url: =Joshua 2 | Siantongluan\nTua ciangin Nun tapa Joshua in Shittim panin thukanin mi nih sawlsim a, "Pai-in gam va en un la, a diakdiakin Jerikho khua hong en un," a ci hi. Amaute pai uh a, Rahab min nei a paktat numei khat inn-ah tungin giak uh hi.\nJerikho kumpipa tungah, "Gamsung a en dingin Israel mi pawlkhat tu nitakin hih lai-ah hong tungzo hi," ci-in kigen hi.\nTua ciangin Jerikho kumpipa in Rahab kiangah mi sawlin, "Na inn sunga hong tum, na kianga hong tung mite hong paikhiatpih in; bang hang hiam cih leh gam khempeuh a en dingin amaute hong pai uh hi," a ci hi.\nAhih hangin Rahab in tua mi nihte la-in na seel khin hi. Tua ahih ciangin amah in, "Hi mah hi, ka kiangah mi hong pai uh hi. Ahih hangin amaute koi pan hong pai uh hiam, cih ka thei kei hi.\nKulhkongpi a kikhak ding khuamial ciangin tua mite paikhia uh a, koi-ah pai uh hiam, cih ka thei kei hi. Manlangin amaute delh le uh cin na pha khading uh hi," a ci hi.\nAhih hangin amah in innkhum zangah tua mite paipih to-in innkhum zangah a koih ngei bangin a koihsa anthul kungte lakah amaute seel khin hi.\nTua ahih ciangin mite in Jordan lamah ngahmun dong delh uh a, a delhte a paikhiat phetin kulhkongpi kikhak hi.\nAmaute a lup ma-in innkhum zanga amaute kiangah Rahab paito-in\ntua mite kiangah, "Topa in note tungah hih leitang hong piak khitna ka thei a, note ka hong kihta mahmah uh hi. Hih gam sunga a teng mi khempeuh note hangin lunggim uh hi.\nBang hang hiam cih leh Egypt panin nong paikhiat lai-un Topa in note mai-ah San Tuipi a kansakna, leh Jordan galkhata om na suksiatmang uh Amor mite kumpi nihte ahi Sihon leh Og tungah na bawlna uh ka za khin uh hi.\nTua thu ka zak phetun ka lungsim uh bei a, note hangin mite lungsimah hanna bei hi; bang hang hiam cih leh Topa na Pasian uh, tunga om vantung leh nuai-a om leitungah Pasian ahi hi.\nTua ahih ciangin tu-in note tungah kong dik gamtat bangin note zong ko innkuanah nong dik gamtatna ding uh Topa min tawh kei tungah hong kiciam un la, a man taktak lim khat kei hong pia un.\nKa nu, ka pa, ka sanggamnute, ka sanggampate, leh amaute tawh a kizomte khempeuh hong hon un la, sihna panin kote hong suaktasak un," a ci hi.\nMite in ama tungah, "Nang tangin kote ka si ngam uh hi. Hih ko thu na genkhiat kei nak leh, Topa in kote tungah hih leitang hong piak ciangin nang tungah dikna leh thumanna tawh kong gamta ding uh hi," a ci uh hi.\nTua ciangin amah in tawlet panin khau khat tawh amaute khaisuk hi. Bang hang hiam cih leh khuapikulh sung lampangah ama inn kilam a, khuapikulh sungah amah teng hi.\nAmah in amaute kiangah, "Mualtungah pai un. Hong delhte tawh na kituak khading uh hi. Hong delhte hong ciahkik mateng ni thum sung tua lai-ah bu un. Tua khit ciangin na paina ding uhah na pai thei ding uh hi," a ci hi.\nMite in ama kiangah, "Kote nong kiciamsak thuciamna thu tawh kisai-in ka paubaang kei ding uh hi.\nEn in, hih leitangah kong pai uh ciangin kote nong khaisukna hih tawletah hih khauhual san na khih ding hi. Na inn sungah na nu leh na pa, na sanggamte leh na pa innkuanpihte khempeuh na khawm ding hi.\nMi khatpeuh na innsung panin kongzing lampi-ah a paikhiat leh ama sihna pen ama khialhna hang hi ding a, kote ka siang ding uh hi. Ahih hangin inn sungah nang tawh a om mi khatpeuh a kisukkhak leh, ama sihna pen kote khialhna hi ding hi.\nAhih hangin hih ko thute na genkhiat leh, kote nong kiciamsak thuciamna tawh kisai-in kote ka siang ding uh hi," a ci uh hi.\nTua ciangin amah in, "Na thugen bangun hi ta hen," a ci hi. Tua ciangin amah in amaute sawlkhia a, amaute paikhia uh hi. Amah in a khauhual san a tawletah a khih hi.\nAmaute paikhia-in mualtungah pai uh a, a delhte a ciahkik mateng ni thum sung om uh hi. Bang hang hiam cih leh a delhte in lamdung khempeuh zongin bangmah mulo uh hi.\nTua ciangin mualtung panin mi nihte paisuk kik uh a, galkahin Nun tapa Joshua kiangah tungin amau tunga thupiang khempeuh a gen uh hi.\nAmaute in Joshua kiangah, "Topa in leitang khempeuh eite khutsungah hong pia taktak hi. Tua thamloin tua gama teng mi khempeuh eite hangin lungmang uh hi," a ci uh hi.


url: =Laithiangtho Dokna (Matthew 21-22) ~ Thu Tatuam (Siyin News)\nLaithiangtho Dokna (Matthew 21-22)\nThursday, January 15, 2015 Laithiangtho Dokna No comments\n1. TO JESU in akikhi laapui latu in nungzui bangza sawl ziam?\n2. Banghang laapui tungah TL JESU to ziam?\na. Kumpipa cinopna\nc. Amite a it lakna\n3. TO JESU to thei natu bang dap uh ziam?\na. Laktong puansil\n4. TO JESU koisung athet ciang ngamlum lialua ziam?\n5. TO JESU in biakinn sia akuate buhna suaksak ci ziam?\n6. TO JESU ii tomlaw theikung sia bangkhua naina ziam?\n7. Kumpipa in abangpoai ah mihing pha/sia sam siat ziam?\na. Anlaak poai\nb. Kumpi suakna poai\n8. Mopoai ah akuate kinial kik tu ziam?\na. Sap ngawlte\nb. Mopuan silh ngawlte\nc. Mealheak ngawlte\n9. Shia piakna taw kisai akuate in dongh ziam?\n10. TO JESU in akuate tungah "akihisak mihingte" ci ziam?\na. Aita nuamte\n11. Thaw kikna thu sia akuate in dokna nei ziam?\n12. Bang thukham lianbel ziam ci'n adongh sia?\nZawna taw Jerusalem Khuasung Tumna\n1Jesu le nungzuite in Jerusalem khua hong nai uh a, Olive Mual Bethphage a kicina mun hong theng hi. Tua munah Jesu in, a nungzuite nii sawlin paikhol sak a, 2hi bangin thupia hi; “Na mai a om khuano sia ah pai tavun, tua munah laapui khat kikhii in om thakhat thu in na mu tu uh a, laano zongh a pui kungah om tu hi. A khau suutin a nii in keima kungah hong paipui tavun. 3Taciang khat po in, bang khatpo hong cile ‘Topa in tulmaw hi’: ci po leute thakhat in hong tha tu hi,” ci hi.\n4Hi bangin a pian theina sia kamsangpa sonna teng a tangtut natu ahi hi.\n5“Zion khuapi munah son vun,\nEn vun, na kumpipa no kungah hong pai hi!\nAma kiniamkhiak in laa tungah to a,\nlaa ii ta laano tungah to hi.” *\n6Tua ahikom nungzuite in Jesu sawl bangin pai in vawt uh hi: 7laa le laano hong paipui uh a, a laktong puasilh uh dapin, Jesu in a tungah to hi. 8Mihonpi in a laktong puasilh uh lampi ah pha in a dangte in thingsawl saatin, lam tungah pha uh hi. 9Jesu mai le a nung panin a pai mihonte in, “David Tapa minthang hen! Topa min taw hong pai pa tungah Pathian in thupha pia tahen! Hosanna, Pathian in pokna nga tahen!” ci in au uh hi. *\n10Jerusalem khua sungah Jesu hong tum ciang, a khuathing bup ngamlum lialua uh hi. “Ama sia akua ziam?” ci in mipite in dongh uh hi.\n11“Hi pa sia Galilee ngam Nazareth pan kamsangpa Jesu hi,” mihonte in ci in zo uh hi.\nJesu Biakinn ah Pai\n12Biakinn sungah Jesu tumin sumzuak sumlei theampote notkeak hi. Sum theakte ii sabuai le vakhu zuakte ii tokhumte sawnthal sak hi, 13taciang, “Laithiangtho sungah Pathian in, ‘Ka Biakinn sia thungetna inn’ kici tu hi, ci hi, ahihang note in ngutate buhna na suak sak uh hi!” ci hi. *\n14Mittaw le peangbai te Biakinn sung ama kungah hong pai uh a, amate dam sak hi. 15Thiampi liante le Thukhamhil syate in, Jesu ii na lamdang a vawt hu le, patangte ii “David Tapa tungah Hosanna, kipok tahen!” a ci hu in amate thin uuk hi. 16Tua ahikom amate in Jesu munah, “Amate in bangteng ci ziam, na za ziam?” ci in dongh hi.\n“Ka za takpi hi, Laithiangtho sungah sim ngei ngawl nu ziam? ‘Patangte le nausente kamsung panin, pokna a kicingin na piang sak hi’ ci hi,” ci in Jesu in zo hi. *\n17Jesu in amate nusia in Bethany zuan tu in, khuapi puasia ah paisuak a tua munah tua zan taam hi.\n18Zingtuungin khuasung sang hong zot kik ciang, Jesu a ngilkial hi. 19Ama in lamhui ah theikung khat mu in vil a, ahihang a tee sim ngawl bangma a mu bua hi. Tua ahikom thingkung tungah, “Nang sia nga kik thei nawn ngawl tu ni hi!” ci hi. Thakhat thu in theikung kongaw cip paih hi.\n20Nungzuite in a mu ciangin lamdang sa uh hi. “Banghang hi za in kocip paih thei ziam?” ci uh hi.\n21Jesu in “A tatak in kong ci ciang, um in muang la ba po leute hi thei tungah ka vawt bangin na vawt thei tu uh hi. Hisia bek zongh hi ngawl in, hi mual munah, ‘Tho to in a, tuipi sungah kilawnsuk in,’ ci leu te, tabang ma in hong hi tu hi. * 22Na um uhle thungetna taw na nget uh po na nga tu uh hi,” ci hi.\nJesu Thuneina huvau Dokna\n23Biakinn sungah Jesu heak kik a, hilna a nei ciangin, thiampi liante le upate in, “Hi bang na sep thei natu in bang thuneina nei ni ziam? Akua in hi thunei theina hong pia ziam?” ci in dongh uh hi.\n24Jesu in, “Kei zongh kam khat hong dongh tu khi hi, tasia nong zo thei uh le a bang thuneina taw hite seam khi ziam cisia kong son tu hi,” ci in zo kik hi. 25“John ii tuiphum theina thu sia, koisung pan hong pai ziam? Pathian tung pan ziam maw mihing tung pan ziam?” ci hi.\nAmate teng kinial uh a, “Bangbang ci tu hi ziam? ‘Pathian tung pan ci tu hi leang, tua hile banghangin John sia um ngawl nu ziam?’ hong ci tu hi.\n26“Ahihang ‘mihing tung pan’ ci thong leang, mipite kiitak huai hi, banghangziam cile amate theampo in John sia kamsang khat hi ci in saang hi,” ci uh hi. 27Tua ahikom amate in Jesu munah, “He ngawl khu hi,” ci uh hi. Tasia ciangin, amate tungah Jesu in, “Kei zongh hite bang thuneina taw vawt khi ziam ci in kong son peang batu hi,” ci hi.\nTapa Niite taw Thusonteena\n28“Tu in hi thu bangbang na ngaisun uh ziam? Khatvei lai in pasal khat in tapa nii nei hi. A tapa lianzaw sia kungah ama pai in, ‘Tapa awng, sapit huan ah tu ni in na kuan tan,’ ci hi. 29Ama in, ‘Uuk ngawl khi hi’ ci napi a zawkciangin a thin kikheal kik in kuan hi. 30Tua zawkciang a pa in a tapa dang khat sia munah tabangma in sawl hi. Tua tapa in, ‘Pa, hi tahen,’ ci napi a kuan bua hi. 31Tapate nii sung pan akua in a pa thu ni zaw ziam?” ci hi.\n“A tapa lianzaw sia in ni zaw hi” ci uh hi.\n“Tua ahikom shiadongte le numei paktatte in, a tatak in ka ci ciang, note mai ah Pathian Ukna-ngam sung theng masa tu hi. 32Banghangziam cile Tuiphumpa John hong pai a, thumaan lampi hong hil napi, ama na um bua uh hi; ahihang shiadongte le numei paktatte in um uh hi. Hite na mu zawk ngangawn in, na thin uh kikheal in na um nuam bua uh hi.” *\nSapit huan A Saapthawte Thusonteena\n33“Thusonteena dang khat ngaivun,” Jesu in ci hi. “Khatvei lai in leitang nei khat in, sapit huan khat vawt a, a kiimkot dal vawtin, sapitzu suuk natu dum to a, lo hun natu teitan khat daw hi. Tua zawkciang a lo tasia saapthaw sak tu in, ngual a aap zawkciang, ama khualhaw tu in ding hi. * 34Sapit nga law hun ciangin, ama tel tuteng a saang tu in, huanthote munah a silate pai sak hi. 35Huan thote in silate man a, khat sia saatin, khat sia that uh a, khat sia suangtum taw deang uh hi. 36Leitang neipa in a silate a tamzaw pai sak leleau hi, ahihang huan thote in a masate tungah a ngamtat uh bangma in, taa kik uh hi. 37A khakbel ciangin, ‘Ka tapa buang hong zatak sak tu zam,’ ci in, a tapa sawl hi. 38Ahihang huan thote in a tapa a mu uh ciangin, ‘Hisia huan neipa tapa hi. Hong pai tavun, thatlum tu hi; tua hile a neisa teng ih tang thei tu hi!’ ci uh hi. 39Tua ahikom ama man in, sapithuan pua sangah a lot zawkciang, thatlum hi.\n40“Tu in huan neipa sia sapit huan sungah hong pai tak ciangin huan thote bang law tu ziam?” ci in Jesu in dongh hi.\n41“Ama in tua misiate thatlum nanak tu a, a hun zui in, thaw ante, ama saan tu bangin a pia tu ngualdangte tungah sapit huan sia saapthaw tu in aap tu hi,” ci in zo hi.\n42Jesu in, “Laithiangtho ci thu sia sim ngeingawl nu ziam?\n‘Innsate ii mannung ngawl a sak a nil suangtum sia\na kizangh bel suangtum hong suak hi.\nHi thu in Topa ii nasep na hi a;\nih mu ciangin lamdang mama hi!’ *\n43“Tua ahikom kong ci hi, Pathian Ngam sia no kung pan in, kila tu a, nga pha a piang sak mihingte tungah kipia tu hi. 44Hi suang tungah a taak sia a kuapo ahizong zantham in vui tu hi; tua suang sia khat po ii tungah a taak ahile tua pa zantham in thi tu hi.”\n45Phariseete le thiampi liante in Jesu thuson nate za uh a, amate a ci nopna ahi hunlam tel uh hi. 46Tua ahikom ama sia mat sawm uh a, ahihang amate in mihonpite kiita uh hi, banghangziam cile amate in Jesu sia kamsang khat hi ci in ngaisun uh hi.\n1Jesu in mihingte munah thusontee nate zangh kikin thu son hi. 2“Vantungngam thu sia hi bang ahi hi. Khatvei lai in kumpipa khat in a tapa atu mopoai anneakna khat vawt tu in kipan hi. 3Ama in a naseamte sawl a khual a kihil leangnate mopoai hong siim natu in, son sak hi. Ahihang amate pai nuam ngawl hi. 4Tua ahikom naseam dangte pai sak a, khual a kihil leangnate munah hi bang sawl hi. ‘Ka poai sia tu in a kipan thei tu hi zo hi; ka khuital le ka khuino thaute kingo zo hi, na theampo tu in kithoai siatsa in om zo hi. Mopoai ah hong pai tavun!’ 5Ahihang leangna tu a khual a kihilte in awlmawk ngawlin amate nasep tekma sepsan uh hi: khat in lo kuan a, a dang khat in sumbuk pai a; 6a dangte in kumpipa naseamte pummat in, vel in thatlum uh hi. 7Kumpipa thin uuk mama hi; tua ahikom a ngalkapte paisak a, tuate in mihing that te thatlum in a khuapi halthap sak hi. 8Ama in a naseamte sam a, ‘Ka mopoai sia kipat thei lian tu in, om zo ahihang ka khualhil mite sia mopoai taw kiphu ngawl hi. 9Tu in lampi liante ah pai tavun a, mihing na mu zaza uh sam tavun,’ ci hi. 10Tua ahikom naseamte in lampi liante ah pai in a mu theampo le mihing pha mihing sia a kibangin khawmtua uh hi; taciang in mopoai vawtna inn dim hi.\n11“Kumpipa sungtang in a leangnate a et ciang, mopoai puan silh ngawlpa khat mu hi. 12‘Lawm awng, mopoai puan silh ngawlin hi sungah bangbangin hong tum thei ni ziam?’ ci in dongh hi. Ahihang tua pa in a zo natu a he bua hi. 13Tasia ciang kumpipa in naseamte munah, ‘Ama sia a khut a peang lekhen vun a, doipua khuazingna ah vawk tavun. Tua sungah ama kapin ha ngoai tu hi,’ ” ci hi. *\n14Jesu in a thukhupna ah, “Tam mama kisam tu a tawmbek kiteal tu hi,” ci hi.\n15Phariseete pai a, kam doknate taw Jesu aitaa sawm uh hi. 16Tua zawkciang amate in, a nungzuite pawlkhat le Herod mihingte pawlkhat pai sak uh hi. “Sya awng, thumaan na son hi ci in hong he khu hi. Pathian ii mihingte atu a dei sak thutakte sia, mihingte in bang ngaisun ci patau ngawlin na hil hi. Banghangziam cile mihingte maitang na zakta bua hi. 17Bangbang ngaisun ni ziam?, hong son tan. Rome Kumpipa shia ih piaktute, ih Upadi taw kisi ziam, kisi ngawl ziam?” ci uh hi.\n18Ahihang Jesu in amate thin sungah, thusia a sawmna, he ahikom, “A kihi sak minamte awng! banghangin hong aitaa nu ziam? 19Shia piak tu sumtang sia hong lak tavun,” ci hi.\nAmate in sumtang a kungah paipui uh hi, 20Jesu in, “Hite akua lim le akua min ziam?” ci in dongh hi.\n21“Ngam uk lianpa aa hi” ci in zo uh hi.\nTua ahikom Jesu in, “Pha hi, Kumpipa sum sia Kumpipa na pia vun a, Pathian sum sia Pathian na pia vun,” ci hi.\n22Hi thu a zaak uh ciangin amate in lamdang sa uh hi; ta ciangin ama nusia in paisan uh hi.\n23Tua ni in Sadducee te pawlkhat sia Jesu kungah pai a, “Mihingte in thina pan tho kik ngawl tu hi,” ci uh hi. * 24“Syapa awng, Moses ci na panin, pasal khat sia ta nei ngawl in a thi le a suapuipa in meingongnu sia tenpui tahen, tua hile ta a nei uh ciang, mithipa ta bangin, kingaisun tu hi. * 25Tu in hi sungah unau pa sali om ngei hi. A lianbel sia in zi nei in ta nei ngawl in thi a meingongnu sia, a suapuipa in lua hi. 26Tabangma in a niina a thumna panin kipan a salina dongin meingongnu sia lua susuk uh hi. 27Akhakbel ciangin meingongnu zong thi hi. 28Tu in mithite thawkik ni ciangin tua numei sia akua ii zi hi tu ziam? A vekpi in ama tenpui ngei tek hi,” ci uh hi.\n29Jesu in, “Pathian vaangletna le Laithiangtho na heak ngawl uh hu in bangza in khial nu ziam! 30Banghangziam cile mithite a thaw kik ciang, vantung ah a om vantung lalangte bang hi tu a, kitenna om ngawl tu hi. 31Tu in mithite thaw kikna thu, Pathian hong son thute sim ngei ngawl nu ziam? Ama in, 32‘Keima in Abraham Pathian, Isaac Pathian, Jacob Pathian ka hi hi,’ ci hi. Ama in a nungtate Pathian hi a, a thisate Pathian ahi bua hi,” aci hi. *\n33Mihonte in hi thu a zaak uh ciangin, a hilnate sia lamdang sa uh hi.\nA Lian Thupiakna\n34Sadduceete a pau natu a heak ngawl dongin, Jesu in a koi zawk ciang, Phariseete hong kikhawmtua uh a, 35amate sung panin, Thukham hil sya khat in, Jesu sia thudokna khat taw aitaa sawm hi. * 36“Sya awng, Thukham sung teng pan koisia lianbel ziam?” ci in dongh hi.\n37Jesu in, “ ‘Na Topa Pathian sia na thin theampo, na thaa theampo le na ngaisutna theampo taw it in.’ * 38Hisia in a lianbel le a thupibel Thupiak ahi hi. 39A niina Thupiak thupibel sia tasia taw ma in kibang hi: ‘Nangma le nangma na ki it bangin midangte zongh na it in.’ * 40Moses Thukham theampo le kamsangte hilna theampo sia hi thu niite kibulphu hi,” ci hi.\nMessiah huvau Dokna\n41Phariseete pawlkhat a kikhop uh ciangin Jesu in, 42“Messiah huvau sia bangbang in ngaisun nu ziam? Ama sia a kua ii suan ziam?” ci in dongh hi. “Ama sia David suan hi,” ci uh hi.\n43Jesu in “Tua hile banghangin Thaa in David munah, ‘Topa’ ci sak ziam?” ci in dongh hi. David in,\n44‘Topa in ka Topa munah:\nNa ngalte na peang nuai ah ka koi dong,\nhi sung ka ziat sangah hong to tan,’ ci hi. *\n45“David in ama sia ‘Topa’ ci a hile Messiah sia bangbang in, David ii suan hi thei tu ziam?” ci in Jesu in zo kik hi.\n46Jesu dokna kuama in a zo thei bua uh a, tua ni pan kipan kuama in ama sia thu a dongh ngam nawn bua uh hi.